Sejarah Asal Simbol Swastika Hingga Menjadi Logo Tentera Nazi

Seorang ahli arkeologi Jerman bernama Heinrich Schliemann terbang ke Ithaca, Greece pada tahun 1868 dengan satu tujuan. Beliau ke situ untuk mencari kota Troy yang telah hilang berpandukan kepada petunjuk-petunjuk dalam karya agung Homer, Iliad. Bagi Heinrich, dia percaya wujudnya kebenaran dalam tulisan Homer itu walaupun ramai pihak mengatakan semua itu hanyalah mitos.

Heinrich percaya Iliad adalah kunci untuk menemui kota lama dalam legenda tersebut.

Tiga tahun berikutnya pada tahun 1871, Heinrich benar-benar berjaya menemui kota lama itu membuktikan legenda yang ditulis Homer adalah benar. Penemuan kota itu di pesisir pantai Aegean, Turki membuatkan nama Heinrich menjadi terkenal. Walaupun begitu, dalam penemuan kota legenda Troy itu, Heinrich turut sama menemui satu simbol yang diukir pada peralatan dan dinding masyarakat Troy ketika itu.

Sebenarnya, tidak ada sejarah tepat berkenaan asal-usul simbol ini berikutan banyak pendapat berkenaan asal-usulnya.

Swastika atau svastika adalah simbol geometrik bercabang empat yang telah mula digunakan, dipercayai sejak 11,000-15,000 tahun dahulu lagi. Artifak paling lama memaparkan simbol swastika adalah sebuah patung berbentuk burung yang diperbuat daripada gading gajah berusia lebih 11,000 tahun.

Swastika dipercayai memberikan pengaruh besar pada kesihatan mereka yang memakai dan memaparkannya serta membawa maksud yang positif.

Perkataan asal 'swastika' diambil daripada perkataan sanskrit iaitu 'Su-Asti' membawa makna kesihatan yang baik. Simbol tersebut digunakan dalam banyak agama di dunia, dengan Hindu, Buddha, dan Jainism menggunakannya secara besar-besaran.

Simbol swastika juga mampu dijumpai dalam budaya-budaya Eropah lama sebelum kedatangan agama Kristian. Persoalannya ; bagaimana simbol tersebut berubah maknanya? Kita kembali pada kisah Heinrich dan penemuannya.

Menggunakan kaedah yang agak primitif, Heinrich masuk ke dalam kota Troy dan berjaya menemui tujuh lapisan kelompok masyarakat berbeza zaman yang pernah tinggal di dalam kota tersebut, sepanjang beribu tahun lamanya. Namun ada satu persamaan antara semua masyarakat yang tinggal di Troy - ukiran simbol swastika diukir pada peralatan seperti pasu, bekas air dan dinding.

Pada mulanya, Heinrich langsung tidak memahami simbol apa yang diukir. Heinrich hanya menamakan simbol tersebut sebagai 'swastika' selepas pertemuan dengan Emile Louis Burnouf, seorang ahli sejarah Perancis yang pakar dalam sejarah lama literatur India. Emile memberitahu dalam salah satu kitab lama bernama Rig Vedas, wujud satu bangsa yang dinamakan Arian yang menjadikan simbol palang bernama 'swastika' sebagai identiti mereka.

Bangsa Arian ini adalah bangsa pahlawan yang datang ke India dari arah utara lalu mengusir masyarakat India dari tanah asal mereka. Terdapat ukiran-ukiran ditemui Heinrich dalam kota Troy menunjukkan berlakunya asimilasi penduduk asal kota Troy dengan kaum penjajah Arian ini. Menurut Emile, simbol 'swastika' menjadi satu simbol penting kaum Arian dalam menyatu padukan masyarakat mereka kerana simbol tersebut sebenarnya melambangkan 'altar api' ; ikon kekuatan bangsa Aryan.

Tulisan William Henry Goodyear, seorang ahli arkeologi, ahli sejarah dan kurator muzium Amerika Syarikat menyokong pendapat Emile. Pada tahun 1891 dalam tulisannnya berkenaan sejarah simbol swastika, beliau berpendapat yang simbol swastika sebenarnya memang telah dicipta sebelum bangsa Aryan sendiri menjajah dunia ketika nenek moyang orang Aryan masih tinggal di kawasan Eropah kuno.

Pendapat ini diperkukuhkan lagi oleh pendapat lebih awal yang dikeluarkan seorang aristokrat Perancis bernama Arthur de Gobineau. Arthur adalah individu yang bertanggungjawab memperkenalkan kepada dunia konsep bangsa elit Aryan atau 'Germanic people' . Pendapat beliau menyebut orang Jerman adalah antara pewaris keturunan bangsa Aryan mula tersebar dan mempengaruhi pemikiran masyarakat Jerman. Penemuan Heinrich di kota Troy menjadi bukti penguat hujah ini.

Heinrich menamakan simbol yang ditemui dalam kota Troy sebagai 'swastika' secara rasmi dalam kajiannya, berdasarkan pendapat Emile.

Asal-usul simbol 'swastika' mula dikatakan sebenarnya berasal daripada bangsa elit Aryan, yang dipercayai nenek moyang masyarakat Jerman ketika itu.

Penemuan Heinrich di dalam kota Troy beserta pendapat pakar yang menyokong bangsa Aryan adalah bangsa yang memperkenalkan penggunaan simbol swastika, mula diterima ramai masyarakat Jerman. Kumpulan nasionalis Jerman seperti kumpulan Reichshammerbund dan Bavarian Freikorps, mula menggunakan simbol swastika sebagai simbol persatuan mereka.

Semua catatan sejarah berkenaan makna lain swastika tidak dihiraukan termaksuklah bukti-bukti yang ditemui dalam agama Buddha atau Hindu. Swastika mula diangkat sebagai simbol kedudukan orang Jerman berdasarkan keturunan mereka dan menjadi simbol penting menyatukan negara mereka di bawah satu matlamat.

Melihat pengaruh simbol swastika semakin hebat di dalam negaranya, Adolf Hitler mengambil keputusan menggunakan simbol swastika sebagai logo parti Nazi beliau. Parti Nazi berjaya menguasai pemerintahan Jerman tidak lama kemudian. Simbol swastika diangkat oleh parti Nazi sebagai alat propaganda menyampaikan mesej mengangkat bangsa Jerman sebagai tuan besar dunia.

Bagi memastikan 'swastika' hanya digunakan dalam memenuhi matlamat parti Nazi, kerajaan Nazi melalui Joseph Goebbels mengumumkan pada tahun 1933 semua penggunaan simbol 'swastika' hanya boleh digunakan atas kebenaran mereka di Jerman. Pihak Nazi menamakan simbol swastika mereka sebagai 'Hakenkreuz' yang bermaksud 'simbol silang yang bercabang.'

Adolf Hitler dalam buku manifestonya, Mein Kampf mengakui dia sendiri yang memuktamadkan rekaan logo dan bendera parti Nazi, menggunakan latar belakang merah, bulatan putih dan swastika hitam berbentuk geometrik ditengahnya.


5 Gambar Paling Mahal Pernah Dijual

Memandangkan kamera membenarkan tangan dan mata bertindak secara serentak, gambar tersebut menjadi karya seni pertama yang semata-mata bergantung kepada teknologi yang merealisasikan kewujudannya.

Hasilnya, fotografi tidak diiktiraf oleh dunia seni secara serta merta, tetapi menjadi berharga setelah berdekad-dekad berlalu menjadikannya antara salah satu pelaburan yang menguntungkan.

Mungkin ramai yang tak berasakan gambar-gambar di bawah ini mempunyai nilai yang tinggi, namun itulah hakikatnya. iluminasi.com ingin kongsikan 5 gambar yang paling mahal pernah dijual setakat ini.

Gambar ke-5 paling mahal yang pernah dijual iaitu dengan harga RM13.1 juta adalah antara hasil karya paling terkenal oleh jurugambar Jerman, Andreas Gursky. Diberi nama 99 Cent II Diptychon, gambar ini diambil pada tahun 2001 dan dijual pada February 2007.

Imej ini adalah jenis diptych, yang merujuk kepada mana-mana imej atau objek dalam dua bahagian berukuran hampir 3 x 7 kaki. Ia diambil di dalam sebuah pasaraya 99 Cents Only di Amerika Syarikat menggambarkan beberapa lorong beli belah, namun Andreas memanipulasikan warnanya untuk memberikan warna merah dan jingga yang sangat menonjol.

Sekali pandang, gambar yang diambil oleh Jeff Wall ini kelihatan seperti suasana di medan perang, namun ia telah dipentaskan di studio. Ia menggambarkan askar Soviet bangkit semula selepas diserang hendap semasa pencerobohan Soviet 1988 ke Afghanistan, yang mana kelihatan beberapa di antara mereka ketawa dan bermain dengan luka sendiri.

Idea di sebalik imej ini adalah untuk menggabungkan imej-imej perang dan filem seram, dengan lukisan-lukisan sejarah dari zaman dahulu. Ia diambil pada tahun 1992 dan dijual 20 tahun kemudian pada 2012 dengan harga RM14.54 juta.

Gambar ke-3 paling mahal pernah dijual diberi nama For Her Majesty yang diambil pada tahun 1973 dan dijual pada 30 Jun 2008 dengan harga RM14.94 juta. Ia diambil oleh Gilbert Prousch dari Italy dan George Passmore dari United Kingdom. Mereka sangat jarang kelihatan di tempat awam bersendirian tanpa satu sama lain dan memakai pakaian seragam.

Gambar ini adalah sebahagian daripada siri Drinking Sculptures yang diambil oleh mereka dan terdiri daripada 37 gambar menunjukkan mereka dalam keadaan mabuk, atau baru mula minum.

Cindy Sherman mengambil gambar dirinya sendiri ini pada tahun 1981, dan akhirnya menjual kepada seorang pengedar di New York dengan harga RM15.44 juta pada Mei 2011. Gambar ini adalah sebahagian daripada siri gambar diambil Cindy, menggambarkan beliau dalam beberapa bentuk stereotaip pada masa itu iaitu sentiasa memandang jauh dari lensa dan keluar dari bingkai.

CIndy bertanggungjawab dalam kesemua aspek gambar ini termasuklah solekan, rambut, pencahayaan, pengarahan, pemodelan dan pempotretan. Gambar ini dijual semula pada Mei 2012 dengan harga RM11.47 juta.

Sekali lagi memaparkan gambar hasil karya Andreas Gursky, yang diiktiraf sebagai gambar paling mahal di dunia dijual dengan harga mencecah RM17 juta pada November 2011.

Gambar yang diberi nama Rhein II itu diambil pada tahun 1999, merupakan gambar kedua dan yang terbesar dari satu set gambar yang terdiri daripada 6 kesemuanya. Ia menggambarkan satu bahagian daripada Sungai Rhine, di luar Dusseldorf, Jerman.

Andreas telah menyunting keluar bangunan-bangunan di sekitar sungai tersebut secara digital, menjadikannya unik dan anda tak akan dapat melihat pemandangan yang sama jika melawati sungai ini. Gambar termahal di dunia ini dijual kepada individu yang tidak dikenali.


Ashabul Kahfi: Kisah 7 Orang Pemuda Yang Ditidurkan Selama 309 Tahun di Dalam Gua

Kisah tentang Ashabul Kahfi telah diceritakan di dalam Al-Quran memalui Surah Al-Kahf ayat 9 hingga 26. Menurut ulama Islam, Allah telah menurunkan ayat-ayat ini kerana orang Quraish di Mekah pada ketika itu telah mencabar Nabi Muhammad S.A.W. (Rasulullah) untuk membuktikan kesahihan baginda sebagai seorang nabi, rasul dan utusan Tuhan. Kaum Quraish telah menghantar 2 orang wakil untuk menemui seorang pendeta Yahudi bagi memperolehi soalan yang perlu ditanya kepada Nabi Muhammad S.A.W. memandangkan beliau tergolong dalam kalangan ahli kitab.

Antara soalan yang dicadangkan oleh pendeta Yahudi adalah tentang sekumpulan pemuda yang hilang pada suatu masa dahulu dan tentang seorang lelaki yang menakluki dunia daripada timur ke barat (Dhul-Qarnayn). Kedua wakil kaum Quraish pun telah pergi menemui Rasulullah dan menanyakan persoalan tersebut kepada baginda. Selepas 15 hari, Rasulullah menerima wahyu berkaitan persoalan tersebut.

Kisah tentang Ashabul Kahfi mempunyai beberapa persamaan dengan versi Kristian, di mana sekumpul pemuda yang warak yang menentang seorang raja yang menekan rakyatnya untuk menyembah selain Tuhan. Sekumpulan pemuda ini dengan berani menyuarakan di hadapan raja tersebut bahawa Tuhan mereka adalah Tuhan langit dan bumi, dan mereka tidak mengiktiraf siapa pun selain-Nya. Raja tersebut berasa sangat marah mendengar lontaran hujah pemuda-pemuda ini, dan memberi amaran akan membunuh mereka. Baginda memberi masa selama tiga hari kepada mereka untuk mengubah fikiran, atau berdepan dengan kematian.

Kesemua pemuda ini mengambil kesempatan masa yang diberikan untuk melarikan diri daripada kota tempat tinggal mereka. Dalam perjalanan, seekor anjing turut mengikuti mereka bersama. Akhirnya mereka menemui sebuah gua di kawasan pergunungan dan bersembunyi di sana, di mana anjing duduk di pintu masuk gua tersebut. Berasa penat, mereka tertidur, untuk suatu tempoh yang sangat lama.

Keesokan harinya, raja yang zalim itu mengarahkan agar pemuda-pemuda ini dibunuh serta merta, namun mereka menemui kegagalan kerana tidak dapat menemui pemuda-pemuda tersebut. Apabila terjaga daripada tidur, ada di antara mereka bertanya berapa lama mereka sudah tidur, ada yang menjawab sehari, ada yang menjawab mungkin lebih kurang setengah sehari, namun mereka tidak mengetahui tempoh yang sebenarnya. Berasa lapar, salah seorang daripada telah kembali ke kota untuk membeli makanan.

Dengan langkah berhati-hati kerana risau akan kehadiran tentera yang mencari mereka, pemuda tersebut selamat sampai ke sebuah pasar di kota. Pemuda itu cuba untuk membayar menggunakan syiling perak yang ada, namun tidak diterima penjual kerana syiling tersebut adalah syiling lama yang sudah tidak digunakan lagi. Terkejut melihat syiling berkenaan, maka terdedahlah identitinya. Diceritakan kepada pemuda tersebut bahawa raja kufar yang zalim itu telah lama mati dan raja yang kini memerintah adalah raja yang alim dan warak.

Pemuda tersebut telah dibawa menemui raja yang baharu, dan baginda sangat terkejut setelah mengetahui siapakah sebenarnya pemuda berkenaan, yang kisahnya menjadi lagenda yang diwarisi dari generasi ke generasi. Baginda sangat tidak menyangka dapat menemui pemuda tersebut, dan memintanya untuk membawa rakan-rakannya yang masih di gua untuk bertemu baginda di istana. Kisah ini berakhir apabila kesemua mereka meninggal dunia tidak lama selepas itu.

Al-Quran tidak pernah sama sekali menyebut tentang berapa orang pemuda yang terlibat. Kitab suci ini menyatakan bahawa manusia akan memberi pendapat bahawa terdapat tiga orang, yang lainnya akan menyatakan 5 orang dan ada yang menyebut 7 orang pemuda kesemuanya. Namun, kisah Ashabul Kahfi versi Al-Quran ada menyebut tentang kehadiran seekor anjing bersama mereka.

Dari segi tempoh masa pemuda-pemuda berkenaan tidur pula, disebutkan di dalam Al-Quran bahawa mereka tidur selama 300 tahun, ditambah 9. Ada pendapat yang merujuk 300 tahun ditambah 9 sebagai 300 tahun solar (matahari) yang bersamaan dengan 309 tahun lunar (bulan). Dan pada ayat ke-26 Surah Al-Kahf:

Katakanlah: "Allah lebih mengetahui berapa lamanya mereka tinggal (di dalam gua); kepunyaanNyalah semua yang tersembunyi di langit dan di bumi. Alangkah terang penglihatanNya dan alangkah tajam pendengaranNya; tidak ada seorang pelindung pun bagi mereka selain daripadaNya; dan Dia tidak mengambil seorang pun menjadi sekutuNya dalam menetapkan keputusan."

Sesungguhnya sebagai umat Islam kita wajib mempercayai tentang berlakunya kisah di mana beberapa orang pemuda telah tidur untuk suatu tempoh yang cukup lama, iaitu selama beberapa ratus tahun. Di dalam Surah Al-Khaf turut menasihati kita agar tidak bertengkar tentang perincian kisah ini, kerana sesungguhnya Allah lebih mengetahui.


10 Bangunan Paling Besar Di Dunia

Dengan teknologi yang semakin canggih dan pesat membangun, banyak negara dan syarikat pembinaan berlumba-lumba untuk menjadi jaguh dalam memegang rekod dunia dari segi pembinaan bangunan. Antara yang paling ketara boleh dilihat adalah pembinaan bangunan paling tinggi di dunia.

Sejak 30 tahun yang lalu, gelaran bangunan tertinggi di dunia bertukar-tukar daripada satu bangunan kepada bangunan yang baru. Ia melambangkan kehebatan dan kecanggihan sesebuah negara itu.

Namun tak lupa juga, gelaran bangunan terbesar di dunia juga berada dalam situasi yang sama dan dengan itu, iluminasi.com kongsikan dengan pembaca 10 bangunan paling besar di dunia dari segi keluasan lantai.

Memulakan senarai ini adalah bangunan yang sangat serasi dengan rakyat Malaysia yang suka membeli belah. Terletak di tengah kota Kuala Lumpur, Berjaya Times Square berkeluasan 700,000 meter persegi adalah bangunan ke-10 paling besar di dunia dari segi keluasan lantai.

Bangunan pelbagai guna ini terdiri daripada sebuah hotel, kondominium, pusat membeli belah dan juga taman hiburan. Taman tema di dalam bangunan ini mempunyai beberapa buah roller-coaster yang melingkari bahagian dalamannya.

Pembinaan Berjaya Times Square 48 tingkat setinggi 203 meter ini bermula pada tahun 1997 dan siap 6 tahun kemudian. Ia dirasmikan oleh Perdana Menteri Malaysia ketika itu, Tun Dr. Mahathir Mohamad. Ia dihubungkan dengan salah satu stesen monorel Kuala Lumpur yang memudahkan pengangkutan pengunjung.

Bangunan ke-9 paling besar di dunia dari segi keluasan lantai iaitu 750,000 meter persegi ini terletak di negara jiran, Indonesia. Ciputra World Surabaya adalah sebuah kompleks pembangunan campuran yang dibangunkan oleh PT. Ciputra Development Tbk.

Blok-super ini mempunyai 4 menara kediaman yang diberi nama The Via, The Vue, The Viola dan Sky Loft. Satu lagi menara kediaman, Vie Loft dan menara pejabat sedang dalam pembinaan. Ia juga mempunyai bangunan hotel dan pusat membeli belah, Ciputra World Mall.

Projek ini bermula pada tahun 2009 dan dibuka kepada orang ramai pada tahun 2011.

Sands Cotai Central yang terletak di Macau adalah sebuah resort kasino yang dibuka pada tahun 2012. Diiktiraf sebagai bangunan ke-8 terbesar dari segi keluasan lantai iaitu 890,000 meter persegi, resort ini dibuka kepada pengunjung pada tahun 2012.

Ia pada dasarnya sebuah hotel yang mempunyai 6,000 buah bilik namun mempunyai ruangan kedai, tempat hiburan dan dua buah kasino, iaitu Pacifica dan Himalaya. Bangunan ini mempunyai 4 jenama hotel antarabangsa iaitu Conrad Macao, Holiday Inn Macao Cotai Strip, Sheraton Macao dan St. Regis Macao.

Selain itu, ia juga mempunyai lebih daripada 60 bilik mesyuarat perniagaan dan 100 lot kedai.

Sekali lagi terletak di Macau, bangunan Venetian Macao adalah bangunan ke-7 terbesar di dunia dengan keluasan lantai mencecah 980,000 meter persegi. Sekali lagi, bangunan ini merupakan antara salah satu resort terkenal di Macau yang menempatkan hotel mewah dan resort kasino.

Ia juga memegang gelaran kasino paling besar di dunia dan hotel struktur tunggal terbesar di Asia yang dimiliki oleh Las Vegas Sands. Venetian Macao yang dibuka pada tahun 2007 mempunyai 3,400 mesin slot, 800 meja perjudian dan terusan dalaman termasuk kapasiti hiburan seramai 15,000 orang.

Hotelnya pula menawarkan 2,500 suite yang ideal yang dimuatkan 31 tingkat bangunan, daripada keseluruhan 40 tingkat.

Tak lengkap sesuatu senarai "terbesar di dunia" jika tidak menampilkan negara China. Lapangan Terbang utama Beijing, yang juga kedua tersibuk di dunia telah menambah bangunan Terminal 3 pada tahun 2008 untuk menampung lonjakan trafik yang mengalir melalui pintu gerbangnya dan menangani unsur tambahan dalam Sukan Olimpik Musim Panas.

Dengan keluasan lantai 986,000 meter persegi, ia bukan sahaja menyediakan pengangkutan yang sangat baik dan lebih daripada 7,000 tempat letak kereta, terminal ini juga menjadi lokasi sejumlah besar kedai makanan dan barangan runcit (lebih daripada 12,634 meter persegi) kepada pengguna.

Ia juga menyediakan kemudahan luar biasa yang mampu berurusan dengan beberapa pesawat terbesar di dunia, seperti Airbus A380.

Bukan sahaja merupakan bangunan ke-5 paling besar di dunia dengan keluasan lantai 990,000 meter persegi, Aalsmeer Flower Auction juga adalah pusat lelongan bunga terbesar di dunia. Bangunan yang terletak di Belanda ini menawarkan bunga dari seluruh dunia seperti Ecuador, Ethiopia dan Kenya dan penjualan dilakukan setiap hari.

Peraturan lelongan mengikut cara Belanda, bermakna harganya akan bermula pada kadar tinggi dan semakin menurun, berbanding daripada harga rendah yang semakin meningkat seperti dalam lelongan biasa.

Kebun-kebun hortikultur di kawasan sekitar mencerminkan perkembangan Aalsmeer dan lelongan biasanya menjual kira-kira 19 juta bunga sehari, termasuk 2 juta tumbuhan.

Berada di tangga ke-4 bangunan paling besar di dunia milik negara jiran, Thailand. Centralworld adalah plaza membeli belah yang merupakan ke-5 terbesar di dunia dari segi jumlah ruang lantai yang boleh disewakan iaitu 1.024 juta meter persegi,

Ia dibina pada tahun 1990 dan menempatkan hotel dan juga ruangan pejabat, termasuklah beberapa kemudahan lain seperti ruang aktiviti luar yang luas, tempat acara langsung dan kedai mega seperti PowerBuy dan Toys R Us. Pusat membeli belah ini terbahagi kepada 5 zon dan mempunyai 7,000 ruang letak kereta.

Ia juga menempatkan Centara Grand, sebuah hotel 5 bintang 57 tingkat yang mempunyai pelbagai dewan konvensyen dan kemudahan tetamu yang sangat mewah.

Terletak di Timur Tengah dan dibuka kepada orang ramai pada tahun 2012 selepas 8 tahun pembinaan, Abraj Al-Bait merupakan kompleks yang juga memegang beberapa rekod lain, serta menjadi bangunan ke-3 terbesar di dunia.

Ia juga merupakan menara jam paling tinggi yang mempunyai jam yang paling besar di dunia. Menara ini yang juga merupakan sebuah hotel, adalah bangunan ke-3 tertinggi di dunia terletak berhampiran lokasi paling suci bagi umat Islam, iaitu Masjidil Haram.

Ia menempatkan pusat membeli belah 20 tingkat serta dua buah heliport, muzium Islam dan Pusat Pemerhatian yang digunakan untuk melihat anak bulan terutamanya ketika bulan Ramadhan. Keluasan keseluruhan lantai Abraj Al-Bait adalah 1.575 juta meter persegi.

Mula dibina pada November 2004 dan dibuka pada tahun 2008 dengan kos pembinaan mencecah RM17.87 bilion, Lapangan Terbang Antarabangsa Dubai Terminal 3 yang dibina terutamanya untuk kegunaan Emirates Airlines berkapasiti 43 juta penumpang ini adalah bangunan kedua paling besar di dunia.

Sehingga tahun 2013, hak terminal berkeluasan 1.713 juta meter persegi ini dikongsi oleh Qantas Airlines dengan Emirates dan menggunakan lapangan terbang ini sebagai hab kedua mereka. Terminal ini mampu mengendalikan 40 juta penumpang dan dipisahkan kepada Ruang Legar A dan B.

Ia menempatkan strutktur bawah tanah bertingkat, dua buah hotel iaitu hotel 4 dan 5 bintang, 180 kaunter dan 2,600 tempat letak kereta serta pusat membeli belah.

Puat Global New Century di Chengdu, China yang merupakan bangunan pelbagai guna, diiktiraf sebagai bangunan paling besar di dunia berdasarkan ukuran lantai iaitu 1.76 juta meter persegi. Pembinaan bangunan ini bermula pada tahun 2010 dan dibuka pada Julai 2013.

Bangunan sepanjang 500 meter ini menempatkan pusat membeli belah, IMAX Cineplex, gelanggang luncur ais, model perkampungan Mediterranean. Paradise Island yang merupakan sebuah taman air yang sangat besar terletak di tengah-tengah kompleks ini dan bagi yang suka membeli belah, bangunan ini mempunyai keluasan lebih daripada 400,000 batu persegi hanya untuk kawasan membeli belah.


10 surat perletakan jawatan yang paling epik dan kreatif

Seperti kita sedia maklum, surat perletakan jawatan merupakan notis pemberitahuan berhenti kerja kepada majikan. Walaupun bunyinya agak mudah, namun ia juga merupakan salah satu perkara yang sukar dikarang dan amat berat untuk diserahkan. Sesiapa yang ingin berhenti kerja mungkin perlu melalui saat getir dan tidak begitu selesa ini.

Adapun begitu, wujud segelintir golongan yang berjaya menamatkan kerjaya dengan surat perletakan jawatan yang sentiasa menjadi bualan dan ingatan walaupun mereka telah tiada. Kami kongsikan bersama anda 10 surat perletakan jawatan paling terkenal sepanjang masa:

Salah satu surat perletakan jawatan dalam dunia teknologi yang terkenal datang daripada James Whittaker. Whittaker 'menyerahkan' surat perletakan jawatannya di Internet untuk tontonan umum dan menjadi tular. Dia menyatakan bahawa Google yang dikenali dahulu kini sudah berubah dan terlalu taksub dengan menjual ruang pengiklanan dan tidak melihat gambaran yang lebih besar.

Menurutnya lagi, keinginan Google untuk menjadi ruang iklan paling terkenal membuatkan kebanyakan perkara yang dilakukan mereka hanyalah untuk menarik pelabur dan tidak lagi memberi inspirasi kepada pengguna. Dia juga menyelar sikap CEO Google iaitu Larry Page yang obses menyaingi Facebook dan membawa kepada laman sosial mereka sendiri yang dikatakan gagal iaitu Google+. Whittaker menambah lagi bahawa kegagalan itu adalah disebabkan organisasi itu sudah hilang fokus. (sumber)

Ini pula kisah perletakan jawatan seorang jurnalis yang bernama Richard Peppiatt. Surat terbuka yang ditujukan kepada pemilik akhbar Daily Star iaitu Richard Desmond menerangkan bahawa dia berasa malu bekerja dengan akhbar yang menyebarkan kebencian terhadap masyarakat Muslim serta menyokong organisasi anti-Islam seperti English Defence League.

Akhbar Daily Star dilaporkan menerbitkan beberapa cerita yang menyerang atau mempersendakan umat Islam dan telah menyebarkan dakyah takutkan Islam di kalangan pembaca. Peppiatt yang sudah tidak tahan lagi memastikan seluruh dunia mengetahui kebenaran dan menjalankan tugas seorang wartawan dengan jujur. (sumber)

Steve Jobs bersara dari Apple pada Ogos 2011, hanya beberapa bulan sebelum beliau meninggal dunia. Surat perletakan jawatannya menjadi contoh bagaimana ingin berhenti kerja dengan rasa bangga dan penuh bermaruah. Di dalam suratnya, Jobs menulis bahawa beliau percaya bahawa Apple telah mendahului masa dengan ciptaan yang bijak lagi inovatif. Jobs juga menulis:

“Saya sentiasa berkata, jika tiba hari di mana saya tidak lagi mampu untuk menjalankan tugas saya sebagai CEO Apple, sayalah orang pertama yang akan memberitahu kepada kamu semua. Malangnya, hari yang dimaksudkan itu telah tiba.”

Bayangkan anda membaca ayat ini yang ditulis oleh seseorang yang seolah-olah sudah tahu pengakhiran hidupnya. Naik bulu roma membacanya. (sumber)

Andrew Mason iaitu CEO Groupon telah mengumumkan perletakan jawatannya kepada orang ramai. Dia menulis surat perletakan jawatan dan menyatakan bahawa:

“Setelah empat setengah tahun bertugas sebagai CEO Groupon, saya membuat keputusan untuk meluangkan lebih banyak masa bersama keluarga saya. Saya cuma bergurau, sebenarnya saya dipecat hari ini. Jika kamu ingin tahu mengapa, segala kelemahan dan kerugian sehingga tidak menepati jangkaan serta harga saham yang tidak menentu, sayalah yang patut dipertanggungjawabkan.”

Beliau yang merupakan pengasas Groupon telah disingkirkan dari jawatan CEO pada 28 Februari 2013, sehari selepas syarikat itu gagal dalam menganalisis keuntungan syarikat. Sebelum itu pada tahun 2012, Mason telah digelar “Worst CEO of the Year”. Walaupun pencapaiannya kurang memuaskan, namun surat perletakan jawatan daripada seorang CEO Groupon ini mencerminkan beliau seorang yang senang untuk bekerja dengan sesiapapun. (sumber)

Salah satu cara bergaya untuk berhenti kerja ialah dengan menulis surat perletakan jawatan anda kepada akhbar. Greg Smith memilih untuk melakukannya dan tajuk akhbar ketika itu ialah “Mengapa Saya Meninggalkan Goldman Sachs”. Di dalam artikel tersebut, Smith menulis bagaimana cara bekerja di situ merupakan sesuatu yang begitu toksik dan membinasakan seseorang. Dia juga mendedahkan pegawai-pegawai atasan yang selalu melabel pelanggan mereka dengan panggilan “Muppets” (panggilan yang menghina di UK).

Akan tetapi, serangan mana-mana orang awam terhadap sebuah syarikat yang berpengaruh pasti akan ada lawan balasnya. Apabila Greg Smith cuba untuk membukukan kisah mengenai perletakan jawatannya, dia telah dihentam teruk oleh pakar dan juga pengkritik. (sumber)

Andrew Lahde berhenti kerja pada tahun 2008, setelah syarikatnya membuat keuntungan besar dalam pelaburan pinjaman gadaian. Dia menyatakan dia ingin menumpukan masa untuk menyembuhkan kesihatan mentalnya. Di dalam suratnya, dia mengejek pelabur bodoh yang dianggap sebagai untung mudah dan berterima kasih kepada mereka kerana membuatnya kaya-raya. Antara lain isi surat itu bertulis:

“Kesemua perbuatan bodoh yang menyokong kepada pemerintahan aristokrasi ini membuatkan ia lebih mudah bagi saya mencari orang yang senang diperdaya untuk dibuat keuntungan darinya. Semoga Tuhan memberkati Amerika.”

Perletakan jawatan yang dramatik ini juga mencetus kesedaran ramai orang di Amerika Syarikat untuk berfikir lebih panjang dalam membuat sebarang pelaburan kewangan agar tidak terpedaya dengan janji-janji manis yang diberikan. (sumber)

Kali ini kisah mengenai seorang guru pula. Stephen Round telah mengeluarkan sebuah video di internet bagi mengumumkan perletakan jawatannya sebagai seorang guru. Di dalam video itu dia menerangkan sudah tidak tahan lagi dan sanggup meninggalkan gaji serta imbuhan lain yang diterimanya sebagai pengajar.

Antara perkara yang menjadi penyebabnya berhenti ialah penyelarasan ujian. Pada awalnya, ia berjalan lancar namun masalah mula timbul beberapa tahun kemudian. Guru terpaksa mengajar silibus yang disediakan bukannya mengajar mengikut tahap pelajar yang mereka kenal. Sekolah pula semakin bersaing mengejar keputusan cemerlang. Ini disebabkan gaji guru dan bantuan sekolah juga bergantung kepada keputusan ini. Round menyesal kerana sistem pembelajaran kini lebih banyak memaksa daripada membantu pelajar.

Cara perletakan jawatan ini agak unik daripada yang lain. Karen Chang yang bekerja di Microsoft sebagai sebahagian pasukan yang membangunkan Microsoft Excel memilih untuk menyiarkan videonya menyanyikan lagu perletakan jawatannya. Dia memilih irama lagu American Pie dan diubah liriknya sambil bermain gitar.

Microsoft adalah majikan pertamanya setelah tamat kolej. Sepanjang tahun pertama, dia berasa sangat bersemangat dan Microsoft juga melayannya dengan baik. Lama-kelamaan dia berasa seperti kekurangan sesuatu iaitu keseronokan semasa bekerja.

Apakah yang anda akan lakukan jika anda tidak gembira dengan kerja sekarang sehingga anda perlu banyak bekerja dari rumah disebabkan menjaga bapa yang sedang sakit? Bukan itu sahaja. Malah, anda juga mungkin terkesan dengan sikap rakan sekerja yang sering mengadu kepada ketua tentang ketidakhadiran anda sehingga menyukarkan kerja mereka. Sudah tentu anda akan memilih untuk berhenti kerja bukan?

Seorang pereka grafik wanita bernama Cat Sacdalan telah melepaskan jawatannya dengan cara yang unik dan kreatif.

Dia menggunakan krayon untuk menulis surat perletakan jawatannya menggunakan pelbagai warna ceria. Ditambah pula dengan lukisan seekor anjing di dalamnya membuatkan surat ini tampak sangat bersahaja dan berhenti kerja itu sesuatu yang menyeronokkan. (sumber)

Lelaki ini mempunyai cara tersendiri untuk meletakkan jawatan. Neil Berret menulis surat perletakan jawatannya menggunakan icing di atas sebiji kek yang besar. Dia menyatakan bahawa sebab dia berhenti ialah kerana kesihatan dan keluarga. Di dalam suratnya itu dia memberitahu bahawa dia sungguh gembira selama bekerja di syarikat perkapalan tersebut. Pekerja seperti ini berkemungkinan besar akan diterima masuk semula apabila memohon kembali kelak. Sememangnya unik dan Neil Berret telah menulis surat perletakan jawatannya dengan begitu “manis” sekali. (sumber)


10 Kelebihan dan Keburukan Tenaga Solar

Tenaga solar dihasilkan daripada radiasi cahaya matahari. Matahari adalah sumber tenaga yang sangat kuat, dan sumber tenaga ini boleh dimanfaatkan dengan pemasangan panel solar. Tahukah anda bahawa tenaga yang dihasilkan oleh matahari kepada bumi untuk tempoh satu jam, boleh mencapai keperluan penggunaan tenaga secara global untuk tempoh satu tahun? Kita hanya mampu memanfaatkan 0.001 peratus daripada tenaga tersebut.

Terdapat alasan mengapa tenaga solar telah menjadi satu topik hangat apabila berbicara tentang pembaharuan. Ketika ia dikritik secara meluas kerana harganya yang mahal dan tidak terlalu efisyen, tenaga solar kini telah terbukti menjadi sangat berguna - tidak hanya untuk alam sekitar tetapi juga bagus jika diambil kira tentang faktor perbelanjaan. Tambahan lagi, disebabkan oleh permintaan yang tinggi, teknologi telah ditambah baik dengan ketara, menjadi sumber tenaga yang bersih yang sangat berkesan.

Tetapi ia terpulang kepada setiap individu untuk memutuskan samada penggunaannya adalah bagus atau tidak, dan ia boleh diputuskan dengan mengambil tahu tentang kelebihan, kebaikan dan juga keburukan yang ada jika mahu mengaplikasikannya.

Dari semua kebaikan yang ada pada panel solar, perkara yang paling penting adalah tenaga solar ini boleh diperbaharui. Ia boleh dimanfaatkan di mana-mana kawasan diseluruh dunia dan sentiasa ada pada setiap hari. Tenaga solar tidak akan habis, tidak seperti beberapa sumber tenaga yang lain. Tenaga solar akan sentiasa boleh dihasilkan selagi mana wujudnya matahari, jadi cahaya matahari akan sentiasa ada untuk kita sekurang-kurangnya selama 5 bilion tahun, iaitu tempoh sebelum matahari akan 'mati' mengikut kajian saintis.

Memandangkan tenaga solar mampu memberikan keperluan yang sama seperti mana yang anda mahukan dengan menggunakan tenaga elektrik, jadi ia akan mengurangkan bil anda. Berapa banyak yang anda boleh berjimat bergantung kepada saiz sistem solar tersebut dan juga tenaga elektrik atau penggunaan haba. Malah, bukan sahaja anda boleh menjimatkan penggunaan elektrik, tetapi jika anda menjana lebih banyak tenaga elektrik daripada apa yang anda gunakan, lebihan tersebut akan dieksport kembali ke grid dan anda akan menerima pembayaran bonus untuk jumlah tersebut (memandangkan sistem panel solar anda disambungkan ke grid). Simpanan boleh terus berkembang jika anda menjual lebihan elektrik pada kadar yang tinggi pada siang hari dan kemudian membeli elektrik dari grid pada waktu petang ketika harganya adalah lebih rendah(di Malaysia boleh rujuk kepada TNB).

Tenaga solar boleh digunakan untuk pelbagai tujuan. Anda boleh menjana elektrik (photovoltaics) atau haba (solar thermal). Tenaga solar boleh digunakan untuk menghasilkan elektrik di kawasan tanpa akses kepada grid tenaga, untuk menapis air di kawasan dengan bekalan air bersih yang terhad dan kepada satelit kuasa di ruang angkasa. Tenaga solar juga boleh dimasukkan ke dalam bahan yang digunakan untuk pembinaan bangunan. Tidak lama dahulu Sharp telah memperkenalkan tingkap telus tenaga solar.

Sistem tenaga solar secara umumnya tidak memerlukan banyak penyelenggaraan. Anda hanya perlu memastikannya sentiasa bersih, jadi dengan membersihkannya beberapa kali dalam setahun sudah mencukupi. Jika masih ragu-ragu, anda sentiasa boleh bergantung kepada syarikat pembersihan yang khusus, dengan kos yang tidaklah begitu tinggi. Pengeluar panel solar yang boleh dipercayai selalunya memberikan jaminan sehingga 20-25 tahun. Malah, disebabkan ia tidak mempunyai mana-mana bahagian yang bergerak, jadi tidak ada bahagian yang akan haus dan lusuh. Inverter adalah satu-satunya bahagian yang perlu diubah selepas 5-10 tahun kerana ia secara berterusan berfungsi untuk menukarkan tenaga solar kepada tenaga elektrik dan haba. Selain inverter, kabel-kabel yang ada juga memerlukan penyelenggaraan untuk memastikan sistem tenaga solar anda berjalan dengan kecekapan maksimum. Oleh itu, selepas menampung kos awal sistem solar, anda hanya memerlukan perbelanjaan yang rendah untuk penyelenggaraan dan kerja pembaikan.

Teknologi dalam industri tenaga solar sentiasa berkembang maju dan peningkatan akan terus berlaku pada masa akan datang. Inovasi dalam quantum physics dan nanotechnology berpotensi meningkatkan keberkesanan panel solar dan mampu meningkatkan input elektrik sistem tenaga solar secara berganda, atau mungkin juga sebanyak tiga kali ganda.

Kos awal untuk membeli sistem solar cukup tinggi. Sebagai contoh, walaupun jika kerajaan memperkenalkan beberapa skim untuk menggalakkan penggunaan sumber tenaga yang boleh diperbaharui, anda masih perlu menampung kos pendahuluannya. Ini termasuk membayar harga panel solar, inverter, bateri, pendawaian dan pemasangan. Walau bagaimanapun, teknologi solar sentiasa berkembang, jadi tidak salah untuk menganggap bahawa harganya akan turun pada masa akan datang.

Walaupun tenaga solar masih boleh dikumpulkan pada hari-hari dimana cuaca yang mendung dan hujan, kecekapan sistem solar tersebut akan berkurangan. Panel solar bergantung kepada cahaya matahari sepenuhnya untuk mengumpul tenaga solar secara berkesan. Oleh itu, jika cuaca yang mendung dan hujan berterusan selama beberapa hari, ia boleh memberi kesan yang ketara kepada sistem tenaga tersebut. Malah, anda juga perlu ingat bahawa tenaga solar tidak boleh dikumpulkan pada waktu malam. Sebaliknya, jika anda memerlukan sistem pemanasan air anda untuk berfungsi pada waktu malam atau semasa musim sejuk (di negara dengan empat cuaca), panel termodinamik adalah alternatif yang boleh dipertimbangkan.

Tenaga solar harus digunakan dengan kadar segera, atau ia boleh disimpan di dalam bateri yang besar. Bateri ini, yang digunakan dalam sistem solar yang tidak disambungkan ke grid, boleh dipasang pada siang hari supaya tenaga yang disimpan boleh digunakan pada waktu malam. Ini adalah penyelesaian yang baik untuk menggunakan tenaga solar sepanjang hari tetapi pada masa yang sama ia juga agak mahal. Dalam kebanyakan kes, adalah lebih bagus untuk menggunakan tenaga solar pada waktu siang dan mengambil tenaga dari grid pada waktu malam (anda hanya boleh melakukan ini jika sistem anda disambungkan ke grid). Apa yang menguntungkan adalah permintaan tenaga biasanya lebih tinggi pada waktu siang  jadi kita dapat memenuhi sebahagian besarnya dengan penggunaan tenaga solar.

Semakin banyak tenaga elektrik yang anda ingin hasilkan, semakin banyak dan semakin besar panel solar yang anda perlukan kerana anda perlu mengumpul sebanyak mungkin cahaya matahari. Panel solar memerlukan ruang yang besar dan sesetengah bumbung rumah atau mana-mana bangunan tidak cukup besar untuk disesuaikan dengan jumlah panel solar yang anda inginkan. Salah satu alternatif yang anda boleh lakukan adalah dengan memasang beberapa panel solar di bahagian halaman rumah atau pejabat anda tetapi ia perlu mempunyai akses kepada cahaya matahari. Bagaimanapun, jika anda tidak mempunyai ruang yang cukup untuk memasang semua panel yang anda mahu, anda hanya boleh mendapatkan  tenaga yang lebih sedikit namun sudah mencukupi jika ia sudah mampu memberikan sebanyak mana tenaga yang sebenarnya anda mahukan.

Walaupun pencemaran yang berkaitan dengan sistem tenaga solar adalah jauh lebih rendah berbanding dengan sumber tenaga yang lain, ia masih boleh dikaitkan dengan pencemaran. Pengangkutan dan pemasangan sistem solar telah dikaitkan dengan pelepasan gas rumah hijau. Terdapat juga bahan-bahan toksik dan produk berbahaya yang digunakan semasa proses pembuatan photovoltaic solar, yang secara tidak langsung boleh menjejaskan alam sekitar. Walau bagaimanapun, pencemaran yang dihasilkan  oleh tenaga solar masih jauh lebih rendah berbanding sumber tenaga alternatif yang lain.


7 Jambatan Paling Pelik Di Dunia

Jambatan adalah satu struktur yang dibina pada asalnya bertujuan untuk memudahkan proses menyeberangi jalan ataupun sungai. Ia dibina sejak ribuan tahun dahulu, dan seni binanya semakin berkembang sehingga kini.

Disebalik menjadi alat penghubung, jambatan juga dijadikan sebagai satu struktur seni bina untuk menarik pelancong dan bukti bagi kehebatan teknologi masa kini. iluminasi.com ingin berkongsi antara 7 jambatan paling pelik di dunia.

Sering kali dirujuk sebagai "Jambatan Mata Berkelip" kerana bentuknya dan kaedah pencondongnya., struktur pelik dan ajaib ini terletak di Newcastle upon Tyne, England. Bentuk dan struktur menarik ini adalah hasil buah fikiran arkitek dari firma WillkinsonEyre dan jurutera struktur, Gifford.

Jambatan yang menerima anugerah 2002 Royal Institute of British Architects Stirling Prize boleh bergerak dan mengubah strukturnya, dan direkabentuk khas untuk pejalan kaki dan penunggang basikal.

Ia digerakkan oleh sistem hidraulik yang memutarkan jambatan ini ke atas dan membenarkan kapal-kapal kecil melaluinya. Jambatan sepanjang 126 meter ini menelan kos belanja sebanyak RM117 juta.

Newport Transporter Bridge yang terletak di United Kingdom ini adalah sejenis jambatan pengangkut yang digunakan untuk membawa penumpang dan kereta dari satu sisi Sungai Usk (Newport) kepada yang lain. Ia adalah satu daripada beberapa jambatan jenis ini sahaja yang pernah dibina.

Terdiri daripada bingkai yang kuat dan merangkumi panjang 236 meter, jambatan ini sangat menarik untuk ditonton, kerana sangat jarang ditemui membuatkannya ia berada dalam senarai ini.

Jambatan ini mampu mengangkut kenderaan sebesar lori, walaupun ianya popular dikalangan pejalan kaki. Ia dibuka pertama kali pada tahun 1906.

Jambatan ini dikatakan pelik disebabkan berbentuk bulatan lengkap. Terletak di Garzón, Uruguay, jambatan ini direka bentuk oleh arkitek terkenal, Rafael Vinoly.

Ia sengaja dibina berbentuk bulatan untuk memaksa pemandu supaya memperlahankan kelajuan pemanduan dan juga membolehkan pejalan kaki mengaksesakses sepanjang jambatan ini.

Rolling Bridge yang terletak di Paddington Basing, London ini dibina pada tahun 2004 dan merupakan sebuah jambatan gulung yang sangat unik dan pelik.

Ia menggunakan seksyen segitiga untuk menggulungkan dirinya apabila bot ingin melalui jalan air dibawahnya.

Mekanisma penggulungan ini dikendalikan oleh satu siri pam hidraulik dan silinder, membolehkan ia bergulung dan kembali kepada bentuk asal jambatan.

Pada tahun 2005, jambatan ini memenangi Anugerah Reka Bentuk Struktur Keluli British.

Jambatan Eshima Ohashi ini bukanlah jambatan yang boleh digunakan bagi mereka yang takutkan tinggi. Antara aspek yang paling menarik mengenai rekabentuk jambatan ini adalah ia kelihatan tersangat curam daripada sudut-sudut tertentu, yang membuatkan sesetengah orang ragu-ragu untuk menyeberanginya.

Namun tahap kecuraman jambatan ini hanyalah 6.1%. Jambatan curam ini menghubungkan Matsue di wilayah Shimane dengan Sakaiminato di wilayah Tottori menyeberangi Tasik Nakaumi. Ia mengambil masa 7 tahun untuk siap dari tahun 1997 hingga 2004.

Dikenali sebagai "jambatan ekor", Slauerhoffbrug yang bermaksud Jambatan Slauerhoff ini terletak di Belanda. Ia merupakan sejenis jambatan bergerak, dan aspek yang paling menakjubkan mengenai rekabentuk jambatan ini adalah keseluruhan badannya boleh diangkat melalui satu bahagian sahaja.

Ia siap dibina pada tahun 2008 dan sama seperti Jambatan Gateshead Millennium, tujuan pembinaan jabatan seperti ini adalah bagi membolehkan laluan kapal kecil dan hanya menghalang lalu lintas jalan raya beberapa minit sahaja.

Dek jambatan ini dicat dengan kombinasi warna kuning dan biru, melambangkan meterai bandar berdekatan iaitu Leeuwarden. Sesetengah orang menyamakan pergerakan jambatan ini dengan pergerakan penggunaan pemukul lalat.

Jambatan yang direka dengan bentuk naga berwarna merah terang ini terletak di Changsha, China dibina di atas Sungai Dragon King Harbour.

Bukan sahaja bentuknya yang pelik dan menarik, malah, jambatan ini tidak mempunyai permulaan dan pengakhiran kerana dibina secara tersambung antara satu sama lain, seperti ikatan tali kasut yang mana dijelaskan oleh namanya.

Ia merupakan jambatan pejalan kaki yang mempunyai anak tangga dengan jarak 185 meter dan setinggi 24 meter. Ia dibina oleh pasukan dari Beijing dan Amsterdam dan telah memenangi anugerah rekabentuk.


5 Empayar Paling Kaya Dalam Sejarah

Sebelum dunia moden lahir, dunia diperintah oleh empayar yang dipimpin oleh individu atau negara yang paling berkuasa. Kerap kali peralihan kuasa berlaku menyebabkan negara-negara berbeza mengawal kebanyakan kawasan di dunia ketika itu.

Sesebuah empayar itu haruslah menguasai kawasan yang besar untuk dianggap sebagai kuasa besar dalam sejarah. Dan penaklukan kawasan yang besar biasanya membawa kepada kekayaan yang luar biasa. iluminasi.com ingin kongsikan 5 kerajaan atau empayar yang paling kaya di dunia berdasarkan ekonomi.

Juga dikenali sebagai Dinasti Manchu, Empayar Agung Qing terdiri daripada penguasa kerajaan terakhir di China. Empayar Cina ini bermula pada tahun 1644 dan berakhir pada tahun 1912 apabila Republik China terbentuk. Dinasti yang berbilang budaya ini kekal hampir 3 abad dan membentuk pangkalan wilayah China moden.

Ia ditubuhkan oleh keluarga Jurchen Aisin Gioro dari Timur Laut China yang sebelumnya dikenali sebagai Manchuria.

Penguasa-penguasa yang lebih lama dari Empayar Qing mengikuti budaya Manchu manakala pemimpin-pemimpin terakhir memerintah menggunakan cara Confucian.

Penduduk empayar ini di antara 300 hingga 400 juta orang dan ketika inilah piawaian bagi pengukuran dan mata wang diperkenalkan. Sempadan Empayar Qing kemudian diperluaskan ke Mongolia, Tibet, Xinjiang dan Taiwan.

Empayar Rusia moden ditubuhkan pada tahu 1721 dan berakhir 196 tahun kemudian pada tahun 1917 ketika Revolusi Rusia.

Terdapat perbalahan dalam kalangan ahli sejarah mengenai siapa yang menubuhkan empayar ini tetapi beberapa rekod menyatakan bahawa ia mungkin ditubuhkan oleh Tsar Peter I, Ivan III atau Ivan IV. Empayar ini adalah antara satu yang terluas dalam sejarah, di belakang Empayar British dan Mongolia.

Kawasan tanah yang dijajah dalah dari Eropah Timur ke Asian dan Amerika Utara. Kekayaan Empayar Rusia melintasi Lautan Artik, Laut Baltik, Laut Hitam dan Lautan Pasifik. Empayar ini juga sampai ke bahagian Timur Laut di Amerika.

Penyertaannya dalam Perang Dunia Pertama juga merupakan sebahagian daripada sebab kejatuhannya pada tahun 1917.

Pada 3 Januari 1868, Empayar Jepun yang sangat berkuasa telah bermula semasa Pengembalian Meiji (maharaja Jepun) dan berakhir apabila Perlembagaan Jepun 1947 digubal. Empayar ini telah menakluk sebahagian besar Asia Pasifik dan menguasai kawasan seluas kira-kira 7.4 juga kilometer persegi menjelang tahun 1942.

Permulaan kejatuhan Empayar Jepun mengakhiri Perang Dunia Kedua selepas pengemboman Hiroshima dan Nagasaki serta pengisytiharaan perang oleh Kesatuan Soviet.

Empayar ini mendapat perhatian disebabkan jenayah perang yang dilakukan selama pemerintahan di beberapa buah negara di Asia Pasifik. Beberapa negara yang dijajah oleh empayar ini termasuklah Korea, Taiwan, beberapa bahagian China, Timor, Burma, New Guinnea, Filipina, Guam, Brunei, Malaysia dan banyak lagi.

Malah, Hawaii dan California di Amerika Syarikat juga diserang namun tidak ditawan.

Empayar Nazi Jerman dimulakan apabila Adolf Hitler dilantik menjadi Canselor oleh Presiden Jerman, Paul von Hindenburg pada 1933. Dan dalam hanya masa 3 hari selepas dilantik, Adolf Hitler yang berasal dari Austria telah menetapkan hala tuju Parti Nazi dalam usaha memperluaskan ruang bangsa induk Jerman.

Dalam tahun yang sama, Hitler telah mengharamkan semua parti politik yang lain, membentuk Polis Rahsia Gestapi dan mengambil alih tampuk kepimpinan kerajaan. Hitler kemudiannya mengiktiraf dirinya sebagai Fuhrer (pemimpin) untuk menggabungkan jawatan Canselor dan Presiden, selepas Paul von Hindenburg meninggal dunia.

Pada tahun 1935, Hitler mengumumkan bahawa Tentera Darat Jerman akan dikembangkan dan mengharamkan hubungan antara Yahudi dan bangsa Aryan. Empayar Jerman Nazi menduduki Australia, Czechoslovakia, Poland, Belanda, Perancis, Luxembourg, Belgium, Denmark, Greece, Yugoslavia, Itali dan Norway.

Empayar ini menghapuskan dan menangkap semua orang Yahudi dalam negara-negara ini dan dalam masa yang sama mereka merampas kekayaan negara-negara ini. Empayar Nazi berakhir apabila Hitler membunuh diri pada 30 April 1945.

Empayar British terdiri daripada tanah jajahan, dominasi, mandat, protektoran dan wilayah yang dikuasai oleh United Kingdom. Ia bermula apabila jawatan perdagangan dan harta benda luar di luar negara telah ditubuhkan oleh England di antara abad ke-16 dan abad ke-18.

Di bawah pemerintahan Ratu Victoria, Britain menjadi empayar terbesar di dunia. Pada tahun 1922, empayar ini menguasai 23% daripada permukaan bumi dan terdiri daripada 458 juta penduduk, bersamaan 20% daripada populasi bumi ketika itu.

Empayar British menduduki banyak negara di Eropah, Afrika, Amerika, Australasia, Antartika, Afrika dan Asia khususnya India. Namun, empayar ini berakhir dan ditandai oleh penyerahan Hong Kong kepada China pada tahun 1997.


Top 7 Individu Dengan Anggota Badan Paling Panjang Di Dunia

Dengan terdapat lebih daripada 7 bilion populasi dunia, pastinya setiap seorang daripada kita mempunyai bakat yang luar biasa. Dan selain daripada bakat, terdapat beberapa individu di atas muka bumi dikurniakan dengan anggota badan yang agak pelik, lain dari yang lain.

Ada yang sangat tinggi, ada yang sangat kenit, ada yang mampu bertahan dalam air berjam-jam dan macam-macam lagi. Kali ini, iluminasi.com ingin berkongsi 7 manusia di atas muka bumi ini yang memegang rekod memiliki anggota badan paling panjang di dunia.

Louise Hollis memegang rekod dunia bagi kuku kaki paling panjang, selepas "membela" kukunya itu sehingga mencecah panjang 15.24 sentimeter. Louise bernasib baik kerana tinggal di California di mana cuaca di kawasan tersebut membenarkannya memakai kasut yang terbuka, disebabkan tidak boleh memakai kasut biasa.

Dia memberitahu bahawa kukunya dibersihkan 2 kali seminggu, memastikan semua kuku tersebut digilap dengan sempurna agar ia bertahan dan sihat.

Lee Redmond dari Utah, Amerika Syarikat tidak pernah memotong kuku jari tangannya selama 30 tahun memberikan panjang keseluruhan kukunya kepada 8.65 meter, terpanjang di dunia. Malangnya, Lee terlibat dalam kemalangan kereta pada Februari 2008 dan kecederaannya membuatkan kuku-kukunya terpaksa dipotong.

Menurutnya, dia tidak merancang untuk menyimpan kukunya lagi dan berkata ia merupakan sesuatu yang dilakukan sekali seumur hidup.

Cuba keluarkan lidah anda, dan lihat berapa panjang lidah anda. Sudah tentu tak melepasi paras dagu. Namun bagi Nick Stoeberi, dia mempunyai lidah berukuran 10.1 sentimeter, terpanjang di dunia. Nick pernah menjalani ujibakat America's Got Talent musim ke-11 di mana dia melukis sekuntum bunga menggunakan lidahnya.

Malangnya, kesemua juri tidak menyukainya membuatkan Nick gagal ke peringkat seterusnya.

Suku kaum Padaung di Myanmar ini sangat terkenal dengan wanita-wanita yang berleher panjang. Wanita Padaung memakai gelang tembaga pada leher mereka sebagai simbol kekayaan, kedudukan dan keindahan.

Gelang tersebut mencipta ilusi bahawa wanita Padaung mempunyai leher yang sangat panjang kerana ia menolak tulang rusuk dan tulang selangka ke bawah. Namun hakikatnya, leher mereka tidak meregang.

Svetlana Pankratova bukanlah wanita paling tinggi di dunia tetapi dia memegang rekod sebagai wanita yang mempunyai kaki terpanjang di dunia, berukuran 132 sentimeter. Bahagian atas badan wanita Rusia ini adalah seperti wanita biasa, menyebabkan kakinya begitu menonjol.

Svetlana sangat berbangga dengan kakinya yang panjang namun mengadu akan kesukaran yang dialami kerana tidak mempunyai ruang yang cukup ketika berada di dalam kereta atau pesawat, dan juga sukar untuk mencari seluar yang sepadan.

Wanita dari China ini, You Jinxia adalah pemegang rekod bagi bulu mata paling panjang di dunia yang berkuran 12.4 sentimeter pada tahun 2016. Rekod ini memecahkan rekod Gillian Criminisi dari Kanada dengan ukuran 8.07 sentimeter.

You menyedari bahawa bulu matanya memanjang buat pertama kali ketika bertapa pada tahun 2013. Menurut You, tiada teknik istimewa untuk menjaga bulu matanya yang panjang, hanya dengan membersihkannya ketika mencuci wajahnya setiap hari.

Bagi wanita yang melihat Xie Qiuping, tak tahu sama ada mereka akan teruja atau ternganga. Xie Qiuping adalah pemegang rekod dunia bagi pemilik rambut paling panjang. Pada tahun 2004, rambut Xie berukuran 5.627 meter.

Xie mula menyimpan rambutnya pada tahun 1973, ketika berusia 13 tahun. Dengan panjang ini, ia hampir menyamai ketinggian seekor zirafah. Xie mendakwa memiliki rambut yang tersangat panjang memerlukan kesabaran yang tinggi, terutamanya kerana ia memerlukan masa dan tenaga untuk mencuci dan memberusnya.


10 pusat perlindungan alam semula jadi paling terkenal

Apabila bercerita mengenai percutian, ada yang memilih untuk melawat bandar bersejarah, pantai yang cantik atau mungkin pusat membeli-belah. Namun, tidak ramai yang memilih untuk menikmati alam semula jadi yang dipelihara atau lokasi yang dijadikan taman negara.

Terdapat banyak flora dan fauna yang unik dan jarang dilihat berada di sini tanpa sebarang gangguan kemodenan pembangunan atau pencemaran. Kami ingin kongsikan antara 10 tempat pemuliharaan alam semula jadi yang paling terkenal di dunia:

Berkeluasan 3,500 batu persegi dan terkenal dengan kolam air panasnya, Yellowstone juga menjadi habitat hidupan liar seperti beruang Grizzly yang banyak terdapat di sini. Walaupun begitu, serangan dan kematian akibat beruang adalah sangat jarang sekali terjadi iaitu hanya 7 mangsa dalam masa 140 tahun.

Di taman negara ini juga anda boleh melihat hidupan liar yang lain seperti bison, elk, serigala dan juga sistem pancutan dan kolam air panasnya yang terkenal dan unik. Taman negara yang mempunyai gunung berapi ini mempunyai banyak lagi unsur semula jadi yang lain seperti sungai, ngarai gunung, hutan hujan dan sebagainya. Sememangnya Taman Negara Yellowstone merupakan sebuah destinasi percutian yang menarik.

Kawasan seluas 22,400 km persegi ini ialah Taman Negara Kafue yang terletak di Zambia dan merupakan taman negara yang terbesar di benua Afrika. Sebahagian dari tempat ini masih belum diterokai. Ia dibangunkan sebagai taman negara pada tahun 1924 oleh Kerajaan Kolonial British dengan memindahkan kaum Nkoya ke penempatan lain dan menjadikan tempat ini sebagai tarikan pelancong.

Kini, tuntutan ganti rugi kepada kaum Nkoya sedang dalam proses kerana pada waktu ia ditubuhkan, sudah menjadi lumrah bagi pihak kolonis melakukan apa yang mereka inginkan pada jajahan mereka tanpa perlu membayar pampasan.

Taman ini penuh dengan hidupan liar seperti gajah, badak, buaya, anjing liar dan sebagainya. Namun yang menjadi tarikan utama pelancong yang datang ke sini adalah harimau bintang. Sesetengah hidupan liar ini berada di dalam senarai perlindungan pihak berkuasa kerana dikhuatiri akan pupus akibat aktiviti pemburu haram.

Seperti yang mungkin anda sudah sedia maklum, tidak banyak pusat perlindungan alam semula jadi yang terdapat di Eropah. Ini ekoran kepadatan penduduk di benua itu. Namun, kawasan hutan yang terletak di sempadan Belarus dan Poland ini hampir tidak disentuh. Dengan ketebalan pepohon yang merimbun, ia menjadi habitat bagi elk, bison, rusa dan khinzir liar.

Jika anda melalui hutan di kawasan ini, anda boleh bayangkan sendiri bagaimana keadaan Eropah ketika zaman purba ratusan tahun yang lalu. Jadi, tidak hairanlah jika Taman Negara Bialowieza ini tersenarai sebagai salah satu tapak tinggalan sejarah UNESCO. Tidak ramai manusia yang membina penempatan di sini akan tetapi terdapat sebuah kediaman memburu keluarga diraja Tsar yang digelar Istana Taman. Tempat ini sememangnya berbaloi untuk dikunjungi.

Tempat yang dikenali sebagai tempat melihat harimau paling terkenal di Asia iaitu Taman Negara Bandhavgarh mempunyai keluasan 446km persegi. Ia menjadi tempat pembiakan harimau kumbang dan beberapa spesies rusa.

Taman negara yang terletak di India ini terbahagi kepada 4 bahagian iaitu Tala, Magdhi, Khitauli, dan Panpatt. Tala merupakan tempat yang paling popular untuk menjejak dan melihat harimau asia liar.

Seekor harimau jantan alpha iaitu Bamera menjaga keseluruhan empat kawasan di sini. Bamera adalah anak kepada harimau lagenda yang terkenal di sini iaitu B2. Dilaporkan ia mungkin telah membunuh ayahnya sendiri dalam perebutan kuasa sebagai ketua di situ. Disebabkan pergaduhan antara harimau agak biasa terjadi, pelancong dapat menyaksikan sendiri aksi haiwan liar ini.

Taman negara ini terletak di kawasan tandus di Australia dan terkenal dengan kewujudan pelbagai batu besar berwarna merah. Dari situlah ia mendapat nama Uluru atau juga dikenali dengan nama Ayres Rock.

Tapak ini dijadikan taman perlindungan kerana keunikan dan keindahannya kepada penduduk Australia. Jika berkunjung ke sini anda boleh melihat sendiri beberapa spesies haiwan mamalia yang mendiami kawasan kering dan panas seperti tikus tanah dan kelawar walaupun agak sukar untuk dilihat pada siang hari.

Di sini juga terdapat lebih daripada 13 spesies ular yang menjadikan lokasi ini sebagai habitat dan sejenis katak yang suka bersembunyi di dalam pasir. Tidak kurang juga pelbagai spesis burung yang unik juga boleh dilihat.

Pulau Vancouver merupakan sebuah penempatan yang dibina di kawasan pergunungan di bawah paras laut. Ia terletak di bahagian barat daya dari tanah besar Kanada berkeluasan seluas 460km persegi.

Lokasi ini terkenal dengan tarikan utama iaitu ikan paus yang kerap melalui kawasan ini. Bukan itu sahaja, bahkan ia juga merupakan habitat bagi ikan salmon dan juga beruang grizzly. Penduduk di sini terdiri daripada komuniti bekerja yang kebanyakannya dalam sektor industri perikanan dan juga pembalakan.

Selain itu, Pulau Vancouver juga mesra pelancong dan sering mengadakan aktiviti perayaan sepanjang tahun seperti Hari Paus Kepulauan Pasifik dan banyak lagi. Sememangnya ia adalah salah sebuah taman negara yang wajib dilawati.

Banyak tempat di dalam senarai ini yang boleh dikatakan cantik, namun taman negara Khao Sok di Thailand ini merupakan salah satu yang paling cantik dalam dunia. Dengan gunung-ganang, tasik serta hutan hujannya, landskap di sini sentiasa berubah dari semasa ke semasa.

Anda boleh meneroka tempat ini sama ada dengan menaiki gajah, rakit atau dengan kenderaan pacuan empat roda. Di sini terdapat pelbagai spesies hidupan liar seperti harimau belang, harimau kumbang, monyet, gajah dan juga yang paling ditakuti iaitu ular tedung selar yang sememangnya banyak. Walaupun banyak spesies ular berbisa yang terdapat di sini, namun kadar kematian adalah sangat minimum iaitu sekitar 10-20 mangsa sahaja setiap tahun di seluruh negara itu. Ini mungkin taman negara di dalam senarai yang paling hampir dengan Malaysia dan lebih mudah untuk kunjungi.

Satu lagi taman negara di Australia ialah Taman Negara Croajingolong seluas 875km persegi yang terletak di Victoria, Australia. Tempat ini menjadi habitat semula jadi haiwan tempatan negara ini seperti kanggaru dan juga koala.

Ia mempunyai kawasan perairan yang menggabungkan Lautan Pasifik pada sebelah selatan dan Sungai Bemm di sebelah barat. Lokasi yang telah dibangunkan ini diiktiraf oleh UNESCO sebagai Tempat Ekosistem Dunia yang dilindungi dan terdapat kawasan perkelahan, perkhemahan serta rumah api di pesisiran pantainya yang menjadi tarikan para pelancong. Aktiviti sukan air seperti berkayak dan menaiki bot juga disediakan di sini bagi mereka yang sukakan cabaran.

Anda mungkin tidak biasa dengan terma “Big 5” namun ia kerap digunakan dalam dunia safari yang menggambarkan lima jenis haiwan yang paling ingin dilihat pelancong iaitu singa, gajah, kerbau, harimau bintang dan badak sumbu.

"Big 5" ini juga menjadi kegilaan mereka yang gemar berburu kerana kelima-lima jenis haiwan ini adalah yang paling sukar diburu dengan berjalan kaki. Taman Negara Madikwe Game yang terletak di Afrika Selatan ini dibanggakan kerana menjadi pusat perlindungan “Big 5” yang menjadi tarikan pelancong.

Malah, di sini juga terdapat lebih daripada 61 spesies mamalia yang lain dan lebih 300 spesies burung yang mendiami kawasan seluas 750km persegi ini. Lokasi ini sememangnya sebuah destinasi yang mengagumkan dan menjadi tempat wajib bagi mereka yang gemarkan pengembaraan safari.

Untuk pengetahuan anda, hidupan liar di mana-mana tempat lain di dunia ini tidaklah sehebat seperti yang terdapat di hutan hujan Amazon ini. Dengan skala keluasan 7 juta km persegi, hutan ini menjadi habitat bagi terlalu banyak flora dan fauna dan tidak lupa juga kombinasi haiwan pemangsa yang berbahaya.

Lokasi ini tidaklah begitu mesra pelancong dan agak ekstrim. Namun, amat berbaloi jika anda dapat berkunjung ke sini sekiranya ingin alami dan terokai sendiri alam semula jadi yang sebenar dan terpelihara dengan baik. Banyak aktiviti penyelidikan, ekspedisi dan eksplorasi yang dijalankan di hutan ini sehingga ke hari ini.


Semua tentang penjenamaan semula skim ASNB

Baru-baru ini, Amanah Saham Nasional Berhad telah mengumumkan penjenamaan semula semua unit amanah Harga Berubah dibawah pengurusannya. Pelaburan seperti ASNB sudah lama mendapat tempat dalam kalangan kita, namun, sekiranya anda bukanlah orang yang arif dalam bidang ini atau masih baru hendak berjinak-jinak dengan ASNB, pengumuman tempoh hari mungkin menimbulkan pelbagai persoalan di fikiran anda.

Sebelum bercerita secara panjang lebar mengenai penjenamaan semula ini, kita mestilah ambil tahu serba sedikit mengenai produk yang ditawarkan oleh ASNB.

Secara umumnya, ASNB menawarkan dua jenis ‘keluarga’ produk kepada kita, iaitu unit Harga Tetap dan unit amanah Harga Berubah. Terdapat pelbagai lagi produk yang tergolong dalam ‘keluarga’ jenis-jenis produk ini, namun skim pelaburan ASNB yang biasa kita dengar, terutamanya dari mulut orang tua-tua, ialah ASB.

ASB merupakan singkatan kepada Amanah Saham Bumiputera. Seperti namanya, sudah terang lagi bersuluh lah yang akaun ini dikhaskan buat Bumiputera sahaja dan ia merupakan salah satu daripada jenis produk Harga Tetap.

Secara ringkasnya, harga tetap yang dimaksudkan disini ialah harga bagi satu unit tidak akan berubah. Misalnya, sekiranya anda membeli 1 unit pada tahun 2008 pada harga RM1. Sepuluh tahun kemudian atau dua puluh tahun kemudian, sekiranya anda ingin jual atau beli unit amanah anda itu, harga bagi satu unit tetap RM1.

Untuk memahami dengan lebih jelas, anda boleh merujuk mana-mana kaunter PNB/ASB berdekatan anda.

Selain ASB, terdapat pelbagai lagi produk yang tergolong dalam kategori Harga Tetap ini. Antaranya, Amanah Saham 2020, Amanah Saham Malaysia, Amanah Saham Didik, Amanah Saham 1 Malaysia, dan, Amanah Saham Bumiputera 2.

Baiklah, sekiranya anda sudah faham serba sedikit mengenai Unit Harga Tetap, sekarang penulis akan bercerita mengenai unit amanah Harga Berubah pula.

Seperti penceritaan ringkas di atas, unit Harga Berubah, seperti namanya, tidak mempunyai harga yang tetap bagi satu unit. Boleh jadi hari ini anda beli satu unit pada harga RM1, tetapi sepuluh tahun akan datang, berkemungkinan besar harga unit yang bakal anda jual itu lebih murah atau mahal daripada harga seunit anda beli. Contoh produk unit Harga Berubah ialah Amanah Saham Nasional, ASN Equity 2, ASN Imbang 1, ASN Imbang 2, ASN Equity 3, dan ASN Sara 1.

Untuk penjelasan yang lebih teliti, sila rujuk mana-mana kaunter ASNB terdekat.

Penjenamaan semula yang baru diumumkan ini hanya dikuatkuasakan keatas akaun unit Harga Berubah. Jadi, sekiranya anda hanya memiliki simpanan ASB ataupun mana-mana simpanan unit Harga Tetap, penjenamaan ini tidak akan melibatkan anda.

Menurut laman web ASNB, antara perubahan yang diperkenalkan ialah :

Perubahan ini bukanlah sekadar suka-suka, sebaliknya disebalik pembaharuan ini, PNB dan ASNB mempunyai hasrat yang besar untuk membaiki kualiti servis mereka. Berikut merupakan tema-tema penjenamaan semula semua tabung amanah unit Harga Berubah.

Selain daripada pembaharuan dari sudut kualiti kerja dan amanah, tabung-tabung simpanan bagi unit Harga Berubah juga diberi nama dan logo baru yang sesuai dengan ciri-ciri dan tujuannya:

Logo lama yang tidak menarik dan tidak melambangkan fungsi serta ciri-cirinya juga ditukar. Berikut merupakan logo baru bagi tabung-tabung unit Harga Berubah:

Menurut bahagian soalan lazim di laman web ASNB lagi, penjenamaan semula ini tidak akan menjejaskan nombor akaun sedia ada serta maklumat peribadi pemegang unit ASNB. Sebarang kos tambahan berkaitan penjenamaan semula ini juga TIDAK akan dikenakan sama-sekali. Pihak ASNB juga memberi jaminan bahawa unit pelaburan anda akan kekal selamat dan dilindungi seperti biasa.

Penerangan ringkas ini hanya sekadar perkongsian am buat para pembaca. Sekiranya anda benar-benar ingin tahu dengan lebih lanjut atau mempunyai soalan yang lebih mendalam, anda boleh merujuk laman Facebook ASNB, meghubungi mereka menerusi telefon, atau pergi sendiri ke kaunter atau ejen berdekatan.


Kisah Kereta Rolls Royce Digunakan Untuk Mengangkut Sampah Oleh Maharaja India

India mempunyai sejarah yang sangat gemilang dengan raja-raja yang kaya dan hidup mewah di dalam mahligai yang serba mewah. Kebanyakan mereka mempunyai kereta yang mewah dan mahal, termasuklah kereta buatan British, Rolls Royce.

Namun, Raja India juga mempunyai sejarah dengan syarikat pengeluar kereta terkemuka dunia ini yang agak lucu tetapi mempunyai nasihat. Sejak penubuhannya, Rolls Royce adalah sebuah syarikat pengeluar kereta yang sangat berprestij, ekslusif dan mewah. Hanya orang berada dan kerabat diraja sahaja mampu memilikinya.

Pada tahun 1920, ketika Maharaja Alwar, Jai Singh melawat ke kota London, beliau berjalan-jalan dengan berpakaian kasual di Bond Street. Kebetulan, beliau ternampak sebuah bilik pameran Rolls Royce dan kemudiannya masuk ke kedai tersebut untuk bertanyakan harga serta ciri-ciri kereta yang dipamerkan.

Namun, disebabkan penampilan dan cara pemakaian Maharaja Jai Singh yang agak biasa-biasa, jurujual-jurujual di bilik pameran tersebut menyangkakan beliau adalah orang India yang miskin. Mereka menyindir Maharaja Jai Singh dengan mengatakan beliau tidak mampu untuk memiliki kereta mewah tersebut, dan "dihalau" keluar.

Berikutan penghinaan tersebut, maharaja India ini berasa sangat marah dan terus pulang ke bilik hotelnya. Beliau kemudian mengarahkan orang suruhannya supaya menelefon bilik pameran tersebut dan memberitahu Maharaja dari Alwar, India berminat untuk membeli beberapa buah kereta.

Beberapa jam kemudian, Maharaja Jai Singh tiba di bilik pameran tersebut dengan berpakaian lengkap sebagai maharaja. Kali ini, disebabkan tahu siapa yang akan datang, jurujual-jurujual tersebut menghamparkan permaidani merah dan disambut dengan penuh hormat.

Maharaja Jai Singh kemudiannya membeli kesemua 7 buah kereta Rolls Royce yang ada di bilik pameran dengan bayaran penuh termasuk upah penghantara. Kereta-kereta tersebut kemudiannya diarahkan supaya dihantar ke istananya.

Setelah beliau pulang ke Alwar, Maharaja Jai Singh menyuruh majlis bandaraya mengambil 7 buah kereta Rolls Royce tersebut dan digunakan untuk menyapu, mengutip dan menghantar sampah di sekitar kawasan bandar Alwar.

Kereta nombor satu dunia pada ketika itu digunakan untuk menghantar sampah sarap dan najis-najis di bandar Alwar. Berita itu kemudiannya tersebar ke seluruh dunia dan reputasi syarikat Rolls Royce menjadi bahan ketawa masyarakat dunia.

Apabila seseorang di Eropah atau Amerika berlagak dengan mengatakan bahawa mereka memiliki Rolls Royce, orang lain akan membalas, "Yang mana satu? Sama seperti yang digunakan di India untuk mengutip sampah?,".

Dan disebabkan ketika itu syarikat ini adalah pengeluar kereta yang terbesar dan paling berprestij, memilikinya adalah satu kebanggaan, namun perkara ini membuatkan reputasinya jatuh dengan mendadak sekali.

Selepas reputasi teruk terjejas, jualan Rolls Royce menurun dengan mendadaknya dan perolehan syarikat ini menjadi semakin rendah.

Akhirnya berita tersebut sampai ke pengetahuan syarikat Rolls Royce, mereka telah menghantar telegram kepada Maharaja Jai Singh memohon maaf atas segala kesalahan mereka dan meminta agar kereta Rolls Royce dihentikan penggunaannya untuk mengangkut sampah.

Bukan itu sahaja, Rolls Royce juga menawarkan untuk menggantikan kereta-kereta tersebut kepada yang baru tanpa sebarang bayaran.

Melihatkan syarikat tersebut sudah mempelajari sesuatu atas kesilapan mereka, Maharaja Jai Singh mengarahkan supaya kereta-kereta tersebut tidak lagi digunakan untuk tujuan demikian.


Mount Vesuvius: Letusan Gunung Berapi Pada Tahun 79 AD Yang Menghancurkan Kota Pompeii

Empayar Rom Purba dikatakan antara empayar paling berjaya yang pernah wujud dalam rekod sejarah manusia. Empayar ini bertahan selama lebih daripada satu milenium, dan sehingga kini, ianya merupakan satu-satunya empayar yang pernah mengawal keseluruhan kawasan Mediterranean. Pada kemuncak kekuasaannya, empayar tersebut meliputi tiga buah benua, dengan kawasan seluas 2 juta batu persegi.

Empayar ini juga dengan selesa berjaya menewaskan beberapa pasukan tentera terkuat daripada empayar purba yang lain. Walaubagaimanapun, tidak ada apa yang dapat dilakukan oleh empayar Rom Purba ketika berlakunya bencana alam semulajadi pada tahun 79 AD, yang sekali gus menenggelamkan salah sebuah bandar Rom yang terkenal iaitu Kota Pompeii, yang kini terdekat di daerah berhampiran bandar Naples.

Pada 24 Ogos 79 AD, sebuah gunung berapi iaitu Mount Vesuvius telah meletus dan menghamburkan lava serta abu ke udara, sekali gus menyebabkan kehancuran yang sangat binasa kepada seluruh Kota Pompeii serta segala kehidupan yang ada di dalamnya. Letusan tersebut telah direkodkan sangat kuat, dan ada pakar yang membandingkannya dengan letupan bom atom yang dilepaskan oleh tentera Amerika Syarikat terhadap dua buah bandar Jepun iaitu Hiroshima dan Nagasaki ketika Perang Dunia ke-2.

Sebenarnya Mount Vesuvius sudah lama tidak aktif, dan tiada siapa langsung menyangka bahawa ia akan meletus lagi. Letusan pada 79 AD telah mengeluarkan lava yang sangat panas, yang seterusnya menggelamkan Kota Pompeii dan beberapa buah bandar lain yang berdekatan, termasuklah bandar Herculaneum, Oplonti dan Stabiae. Letusan tersebut turut mengakibatkan kematian ribuan mangsa. Menurut rekod, bandar tersebut didiami oleh 16,000 hingga 20,000 penduduk, namun hanya sekitar 1,500 mangsa telah ditemui.

Kejadian tersebut berlaku dengan sangat pantas, dan Kota Pompeii bersama mangsa-mangsa tertimbus di dalam abu selama lebih daripada 1,700 tahun. Letusan gunung berapi yang sangat dahsyat itu menghasilkan sejumlah besar abu dan serpihan lava yang lebur, menyebabkan mayat-mayat mangsa yang mati mengeras seperti batu, kelihatan seolah-olah seperti patung. Keadaan rumah, hasil seni, barang kemas, skrol dan lain-lain artifak sejarah turut menerima nasib yang sama.

Maklumat terperinci mengenai kejadian letusan gunung berapi Mount Vesuvius pada tahun 79 AD ini telah ditulis oleh seorang lelaki yang hidup pada zaman tersebut, iaitu Pliny the Younger. Beliau menyaksikan peristiwa tragis itu daripada Bay of Naples di Misenum. Malapetaka semulajadi ini dijelaskan melalui surat yang ditulis oleh Pliny the Younger kepada ahli sejarah terkenal empayar Rom iaitu Tacitus.

Sebanyak 247 surat yang ditulis Pliny the Younger telah terpelihara selama beribu tahun, dan ianya menceritakan kejadian tersebut secara terperinci dan akibatnya kepada Kota Pompeii, Mount Vesuvius dan bapa saudaranya yang turut terkorban. Menurut surat-surat tersebut, para penduduk langsung tidak menyangka akan letusan itu, dan terkejut ketika ianya berlaku. Menurutnya lagi, ketika sebelum Mount Vesuvius meletus, ibunya telah melihat 'awan bersaiz luar biasa dan sedikit aneh'.

Bandar Rom yang dahulunya meriah telah ditelan sepenuhnya oleh abu dan lava lebur, dan hanya berjaya ditemui semula ribuan tahun kemudian pada penghujung tahun 1500an. Fasa penerokaan hanya bermula pada pertengahan abad ke-18, di mana para ahli arkaeologi terkejut melihat keseluruhan kota masih utuh bersama dengan mayat mangsa yang telah menjadi batu, 'membeku' ketika minit-minit akhir hidup mereka, serta terpelihara di bawah lapisan abu yang mengelilingi mereka.

Penemuan 'bekuan' Kota Pompeii bersama 'rakyatnya' membolehkan para arkaeologi, ahli sejarah serta pakar antropologi untuk membuat kesimpulan tentang gaya hidup manusia yang tinggal di kota itu, serta beberapa perincian lain tentang budaya masyarakat Rom Purba.


25 Keyboard Paling Unik dan Menarik Dari Seluruh Dunia

Pasti anda sudah bosan menggunakan keyboard atau papan kekunci seperti di atas ini. Menaip di hadapan komputer sepanjang hari bukanlah suatu kerja yang menyeronokkan, dan sudah pasti dengan kehadiran papan kekunci seperti di bawah ini mampu mengubah mood anda untuk bekerja dengan lebih efektif.

Papan kekunci bernyala yang kelihatan seperti pelangi ini sudah tentu sangat menarik perhatian ramai untuk memilikinya.

Sekiranya anda mudah mengantuk di kala sedang menyiapkan tugasan kerja, papan kekunci ini harus dimiliki anda kerana ianya kelihatan seperti kopi yang dapat membuatkan diri anda untuk lebih fokus.

Bagi penggemar origigami, papan kekunci ini sesuai untuk anda. Setiap huruf diperbuat daripada kertas keras yang dibentuk menggunakan teknik originami.

Bagi peminat kipas susah mati The Simpsons pula, papan kekunci ini kelihatan sesuai untuk anda, dengan warna yang sangat meriah.

LEGO sentiasa memberi inspirasi bukan sahaja kepada kanak-kanak untuk menghasilkan binaan yang kreatif, malah turut memberi inspirasi kepada orang dewasa melalui papan kekunci di atas ini.

Papan kekunci yang diperbuat daripada kayu Walnut dan tembaga ini kelihatan sangat unik, dengan penampilan campuran era baru dan lama.

Konsep minimalisma yang dibawa oleh papan kekunci ini ternyata sangat menarik dan 'cool'.

MechPad ini harus dimiliki oleh mereka yang gemarkan papan kekunci yang comel.

Campuran warna putih, oren dan kelabu gelap kelihatan sangat lawa untuk sesebuah papan kekunci. Tema yang ditampilkan ini kelihatan sangat menyerlah sekali dengan penggunaan warna yang kontra.

Berbanding kesemua papan kekunci dalam senarai ini, Killer Split Keyboard adalah satu-satunya papan kekunci yang terbahagi kepada dua bahagian, dan disambungkan melalui wayar di tengah-tengah. Dengan nyalaan kehijauan, papan kekunci ini harus dimiliki oleh gamers yang sejati.

Bagi peminat Batman, papan kekunci ini adalah untuk anda. Dengan tema Batman yang berwarna hitam dan kuning, papan kekunci ini mempunyai bentuk seperti kelawar yang menjadi imej Batman.

Dengan tema old-fashioned typewriter, papan kekunci jenis ini boleh digelar sebagai 'retrofuturist', yang membawa reka bentuk kurun ke-19 kepada kurun ke-21.

Seperti papan kekunci yang pertama di atas, papan kekunci ini turut menzahirkan pencahayaan yang bewarna seperti pelangi, namun melalui bahagian yang berlainan iaitu daripada celah-celah kekunci dan perimeter luar peralatan ini.

Sekiranya anda sukakan pantai, papan kekunci ini sesuai untuk anda. Keyboard ini mempunyai kekunci yang diperbuat daripada kepingan karang di dalamnya. Kini anda boleh berada di pejabat sambil membayangkan pantai di jari anda.

Bagi mereka yang inginkan sebuah papan kekunci yang lengkap dan komprehensif, papan kekunci ini adalah pilihan yang terbaik untuk anda. Dengan sebanyak 183 kekunci serta 8,000 fungsi, papan kekunci ini bakal memberi mimpi indah untuk anda.

Inginkan sebuah papan kekunci yang berkelas? Sudah pasti papan kekunci Marble Keys adalah pilihan yang terbaik, yang diperbuat daripada batu marmar putih yang halus yang menonjolkan lagi keunikannya yang tersendiri.

Bagi mereka yang gemarkan fenomena matahari terbenam, papan kekunci ini adalah yang terbaik untuk anda. Dengan warna yang ceria, sudah pasti anda juga akan merasa ceria untuk melakukan tugas anda sama ada di pejabat mahupun di rumah.

Kepada para peminat permainan Sonic, papan kekunci ini adalah untuk anda. Dengan inspirasi daripada permainan konsol Sonic the Hedgehog, papan kekunci ini memaparkan imej Sonic yang seolah-olah sedang merenung tajam ke arah anda.

Sekiranya anda pengumpul barangan perabot daripada IKEA yang tegar, papan kekunci ini adalah untuk anda. Malangnya, produk ini bukanlah produk hasil keluaran syarikat berkenaan, tetapi hasil rekaan inspirasi oleh peminat produk IKEA.

Papan kekunci ini tidak menggunakan format QWERTY seperti yang terdapat di kebanyakan papan kekunci di pasaran. Ia menggunakan format yang berbeza, lebih sesuai kepada mereka yang kerap kali menaip dalam bahasa Inggeris. Nyalaan warna papan kekunci ini kelihatan sangat mengasyikkan.

Selalunya kaum hawa gemar untuk memakai beg, tudung, baju dan kasut yang sedondon untuk ke mana-mana. Bagi kaum adam, apa kata anda sedondonkan papan kekunci anda dengan barangan peribadi anda seperti gambar di atas. Menarik bukan!

Anda tidak perlu menjadi seorang angkasawan seperti Datuk Dr. Sheikh Muszaphar Shukor untuk memiliki papan kekunci ini. Dengan warna yang sangat menggoda, sesetengah kekunci kelihatan seperti imej daripada galaksi lain. Sungguh menarik!

Bagi mereka yang gemarkan warna yang lembut, papan kekunci dengan warna pastel ini adalah untuk anda. Sangat tenang sekali melihat papan kekunci seperti ini.

Papan berwarna hitam dengan sinaran dan nyalaan cahaya merah garang dari bawah menonjolkan lagi keunikan papan kekunci ini. Ianya kelihatan seperti gunung berapi yang diambang letusan lava yang mengalir melaluinya.

Papan kekunci ini adalah antara yang paling unik dalam senarai ini. Diperbuat daripada gelas, keyboard ini tidak mempunyai sebarang warna mahupun kekunci fizikal. Papan kekunci ini dilihat lebih bersih dan minimal.


10 pagar sesat paling rumit di dunia

Pernahkah anda melawat mana-mana 'pagar sesat' atau lebih dikenali sebagai maze atau labyrinth? Maze atau labyrinth merujuk kepada jalan atau lorong berselirat yang mengelirukan dengan beberapa jalan mati dan menjadi sebuah teka-teki untuk diselesaikan.

Maze terdapat dalam bentuk lukisan di dalam buku aktiviti kanak-kanak, halangan cermin dan juga taman dengan pohon yang disusun sebagai penghadang atau pagar. Maze menjadi budaya terkenal sejak zaman Greek purba lagi. Mari kita lihat 10 maze yang paling mengelirukan. Kalau dah masuk, susah nak jumpa jalan keluar!

Dibina pada tahun 2004, pagar sesat ini mengandungi 4,000 pohon bic dan juga jambatan gantung serta pagar bersuis yang akan mengubah haluan dari masa ke semasa. Ia dibina oleh Aldrian Fisher, seorang pereka maze yang telah mereka bentuk lebih daripada 600 buah pagar sesat di seluruh dunia dan juga seorang penulis teka-teki bagi sebuah akhbar British. Maze ini adalah sebahagian dari halaman di East Devon yang mempunyai rumah agam lama dan persekitaran semula jadi yang dilindungi.

Juga dikenali sebagai Gletschergarten, labyrinth yang terletak di Lucerne, Switzerland ini dibina sempena model Istana Alhambra di Granada, Sepanyol yang memang terkenal dengan binaan kacanya. Lokasi ini mengandungi 90 buah cermin dan pengunjung terpaksa berjalan dengan mengangkat tangan di hadapan agar tidak berlanggar antara satu dengan yang lain. Ia siap dibina pada tahun 1896 untuk pameran kebangsaan di Geneva sebelum dipindahkan ke Lucerne tiga tahun kemudian. Selain tarikan labyrinth cermin ini, Gletschergarten juga popular kerana ia merupakan sebuah tapak glasier semula jadi.

Terletak di Semenanjung Mornington berdekatan Melbourne, Ashcombe menawarkan tiga buah maze yang berbeza. The Hedge Maze ialah yang paling tua dan dibangunkan pada tahun 70-an manakala dua yang lain ialah Lavender Labyrinth dan juga Rose Maze.

Lebih 1,000 pohon siprus ditanam di The Hedge Maze yang merangkumi bahagian selatan, utara dan taman di tengahnya. Setiap bahagian berbeza dan sangat mengelirukan. Seperti di dalam laman sesawangnya yang tertulis, “Setiap kejayaan penyelesaian pada peringkat pertama tidak akan berguna langsung pada peringkat seterusnya.” Ini menggambarkan bahawa ia bukan sesuatu yang mudah untuk diselesaikan.

Rose Maze mengandungi lebih daripada 1,200 pokok bunga mawar yang cantik manakala terdapat lebih 4,000 pokok lavender yang ditanam di Lavender Labyrinth.

Ini mungkin bukan salah satu maze yang paling rumit namun ia layak untuk disenaraikan kerana keaslian dan keunikannya. Taman pagar sesat ini dibuat menyerupai lakaran seekor lembu jika dilihat dari pandangan atas. Jalan berselirat yang menjadi usus lembu ini juga sangat menarik perhatian. Maze yang terletak di Marienfelde, Jerman ini telah dibangunkan oleh Institut Persekutuan Penilaian Risiko yang mengkaji risiko penggunaan bahan kimia terhadap alam sekitar dalam kehidupan moden.

Taman maze yang wujud sejak tahun 1700-an ini telah diangkat oleh Ernest Law pada tahun 1926 sebagai pagar sesat paling terkenal di dalam sejarah dunia dan yang paling kerap dikunjungi. Sehingga kini ia masih lagi terkenal dan menerima kedatangan ribuan pengunjung saban tahun. Setiap bahagian maze ini juga dilengkapi dengan pembesar suara yang mengeluarkan lebih daripada 1,000 jenis bunyi. Ada juga tempat duduk di pertengahan taman ini yang akan menghasilkan bunyi setiap kali pengunjung duduk di atasnya.

Pagar sesat ini terletak di Istana Hampton Court di Thames, yang bertempat di pinggir bandar London. Ia merupakan tempat kegemaran Henry VIII dan diarahkan pembinaan oleh William III. Taman ini direka bentuk oleh George London dan Henry Wise.

Maze di Denmark ini menggunakan pokok besar yang sebenar sebagai dinding lorong dan laluannya. Ia membuatkan anda berasa seperti benar-benar sesat di hutan berbanding terperangkap di dalam sebuah maze biasa. Ia juga pernah suatu masa dahulu memegang rekod sebagai maze paling besar di dunia di dalam Guinness Book of Records.

Labyrinth ini direka pada tahun 2000 oleh Erik dan Karen Poulsen. Mereka memilih untuk menggubah hutan sedia ada yang dipenuhi pepohon Krismas daripada menanam tumbuhan baru. Di tengah maze ini juga terdapat sebuah kuil yang dibina sebagai salah satu tarikan.

Inilah maze yang telah memadamkan rekod maze Samsø Labyrinten sebagai maze kekal terbesar di dunia. The Peace Maze ini terletak di County Down, Ireland Utara dan mula dibuka pada tahun 2001. Ia menggambarkan lambang keamanan, di mana ia amat diperlukan oleh negara itu yang sering terlibat dengan pergolakan dalaman. Melalui perjanjian Belfast pada 1998, era “The Troubles” telah ditamatkan namun banyak kesan kebinasaan yang perlu dibaiki dan maze ini kemudian menjadi simbol harapan dan keamanan.

Pagar sesat ini menempatkan lebih 6,000 pohon yew yang dipilih kerana jangka hayat yang panjang dan di bahagian tengah taman pula terdapat sebuah loceng yang diberi nama Peace Bell yang akan dibunyikan bagi menandakan tamatnya cabaran maze ini. Maze yang mempunyai jalan sepanjang 3,147 meter ini pernah menjadi maze yang terpanjang di dunia sebelum dipintas oleh pencabar lain pada tahun 2007. Ia kini masih berada di tangga kedua sebagai maze kekal terbesar di dunia.

Pineapple Garden Maze dibina pada tahun 1997 di ladang nanas Dole dan menjadi maze yang paling panjang di dunia setelah proses penambahbaikan dijalankan pada tahun 2007. Dengan laluan sepanjang 3,962 meter, maze ini telah mengatasi Peace Maze dan ditambah pula dengan corak berbentuk nanas gergasi yang unik.

Lapan buah stesen rahsia terletak di dalamnya yang boleh membantu anda menyelesaikan misteri yang berada di tengah maze ini. Maze ini ditanam dengan lebih 14,000 tumbuhan dari sekitar Hawaii. Anda juga boleh menaiki keretapi nanas yang disediakan dan akan diberikan penerangan selama 20 minit mengenai sejarah nanas dan sistem penanamannya.

Maze ini adalah pemenang bagi maze kekal terbesar di dunia. Bukan itu sahaja, ia juga mempunyai laluan yang berubah bentuk dan arah setiap tahun. Ia telah beberapa kali menggondol gelaran Maze Terbesar di dalam Rekod Dunia Guinness. Bermula dengan keluasan 15 ekar pada 2003, ia kemudian bertambah menjadi 45 ekar pada 2011. Setiap kali musim tanaman menjelma, para pengusaha maze akan menggunakan jentera penebas untuk membuat laluan pagar sesat. Pada asalnya ia bertujuan sebagai daya penarik hanya untuk meningkatkan penjualan labu. Lama-kelamaan ia menjadi tarikan para pelancong dan juga menjana keuntungan pada masa yang sama.

Seperti yang anda jangkakan, sememangnya maze ini akan memberi anda satu cabaran yang sangat hebat. Seorang pelancong memberitahu dia menghabiskan masa selama dua jam dan membuat berpuluh panggilan telefon sebelum berjaya meloloskan diri dari maze ini. Maze yang terletak di Dixon, California ini menjadi semakin rumit saban tahun.

Maze yang mengungguli carta ini malangnya tidak dapat dialami sendiri oleh para pelancong. Ini disebabkan hanya tinggalan runtuhan dan mitos mengenainya sahaja yang menjadi rujukan. Maze ini dibina untuk Raja Minos of Crete di dalam Istana Knossos. Menurut mitos Greek, ia dibina bagi menempatkan Minotaur - iaitu makhluk separuh lembu dan separuh manusia yang dibela oleh isteri Minos iaitu Pasiphaë - kerana ditakuti oleh orang ramai.

Pereka yang bertanggungjawab membina maze ini ialah Daedalus yang membuatnya dengan begitu rumit sekali supaya Minotaur tidak terlepas. Namun, Daedalus sendiri mengalami kesulitan untuk keluar dari rekaannya itu. Minotaur itu kemudiannya dibunuh oleh Theseus yang menawan Knossos dengan bantuan anak perempuan Minos iaitu Ariadne.


10 pembunuh bersiri wanita paling teruk dalam sejarah

Apabila kita menyebut tentang pembunuh bersiri, pasti kita terus terbayangkan kelibat seorang lelaki dengan wajah mengerikan sambil memegang pisau yang panjang. Bagaimana pula jika pembunuh bersiri itu adalah seorang wanita? Mungkin agak sukar membayangkannya apatah lagi jika pembunuh itu berperwatakan baik, cantik dan peramah.

Mungkin wanita itu sebenarnya bekerja di dalam syarikat yang sama dengan kita, tinggal dalam kejiranan yang sama atau boleh jadi dia merupakan cikgu kepada anak-anak kita. Begitulah beberapa ciri wanita pembunuh bersiri yang berada dalam senarai ini:

Wanita psiko yang berasal dari Blue Mountain, Alabama ini bernama Nannie Doss. Dia telah didakwa atas tuduhan membunuh beberapa orang ahli keluarganya sendiri. Mangsanya terdiri daripada ibunya sendiri, salah seorang cucu, dua saudara wanita, seorang anak saudara, dan empat orang suami. Mangsa yang pertama adalah cucunya sendiri ketika baru sahaja dilahirkan. Pada tahun 1943, Doss telah membantu anaknya menyambut kelahiran seorang bayi. Ketika masih dalam keadaan sakit melahirkan, anaknya seakan tidak percaya melihat seorang nenek sanggup mencucuk pin ke kepala cucunya sendiri sebelum bayi itu didapati sudah tidak bernyawa.

Pada tahun 1945, Doss yang mendakwa dia telah dirogol suaminya telah memasukkan racun tikus ke dalam bekas minuman arak suaminya dan pada hari yang sama juga suaminya mati. Suami keduanya pula mati dalam satu kejadian kebakaran rumah yang misteri. Manakala suami ketiganya pula mati akibat memakan masakan yang telah diracun oleh Doss. Lebih malang apabila ibu kandung Doss juga menjadi korban apabila tidak sengaja termakan sebahagian daripada makanan itu.

Sepandai-pandai tupai melompat, akhirnya jatuh ke tanah juga. Suami keempat Doss mengadu sakit perut sebelum mati mengejut. Ketika mayat suaminya dibedah siasat, doktor menjumpai kandungan arsenik di dalam perut mayat itu dan berasa curiga sebelum membawa kepada penangkapan Nannie Doss. Dia dibicarakan pada tahun 1955 semasa disahkan waras dan dijatuhkan hukuman penjara seumur hidup, namun mati 10 tahun kemudian akibat leukimia.

Kisah mengenai Aileen Wuornos ini pernah dibawa di layar perak melalui filem Monster lakonan Charlize Theron. Semasa kecil, Aileen melihat sendiri ibunya mati dibunuh oleh ayahnya. Aileen mula menjadi “monster” dirogol berulang kali oleh datuk sendiri dan dipaksa melakukan hubungan kelamin dengan beberapa orang yang lain termasuk abang kandungnya juga.

Semasa berusia 20 tahun, dia telah didakwa atas beberapa kesalahan menyerang beberapa individu sebelum bekerja sebagai seorang pelacur. Melalui pekerjaannya, dia akan menumpang sesiapa sahaja yang inginkan perkhidmatan seks dan meminta lelaki yang melanggannya untuk memandu ke tempat terpencil dan sunyi. Namun, dia bukan ke sana untuk memberikan perkhidmatan seks sebaliknya dia akan merompak mangsa menggunakan pistol. Aileen telah didapati bersalah kerana membunuh 9 orang lelaki dan akhirnya ditangkap dan dijatuhkan hukuman bunuh.

Wanita tua yang kelihatan sweet ini sebenarnya seorang yang berhati kering. Dorothea Puente menjalankan pusat perlindungan untuk warga tua, orang kurang upaya dan juga mereka yang mempunyai masalah ketagihan dadah. Jabatan kebajikan masyarakat melihatnya sebagai salah satu contoh teladan yang baik. Namun, sebenarnya ia indah khabar daripada rupa.

Dia mengambil cek-cek yang sepatutnya disampaikan kepada mereka yang kurang bernasib baik dan hanya menyerahkan sebahagian kecil sahaja wang kepada mereka. Seramai 9 orang tidak bernasib baik menjadi mangsa ketamakan dan kegilaan Dorothea. Dia telah memanipulasi seorang kaki botol agar menjadi orang suruhannya, dia mengarahkan untuk menanam kesemua mayat yang telah berjaya dibunuh di tingkat bawah tanah pusat perlindungan tersebut dan juga di bawah batu besar di bahagian belakang bangunan itu.

Akan tetapi selepas pembantunya itu hilang, pihak polis telah datang berkunjung ke pusat itu kerana menerima aduan jiran tentang kelakuan ganjil pembantunya itu yang sering menggali lubang di belakang pusat perlindungan itu. Kali kedua pihak polis datang adalah untuk menyiasat tentang kehilangan seorang warga OKU yang dilaporkan hilang namun Dorothea bukanlah suspek utama mereka. Ketika disiasat, Dorothea memberikan alasan ingin pergi ke kedai namun terus lenyap melarikan diri dari California menuju ke Los Angeles.

Di sana, dia telah berkenalan dengan seorang lelaki tua. Lelaki tua itu juga mungkin boleh turut menjadi mangsa Dorothea namun disebabkan terlihat wajah Dorothea di kaca TV, dia segera menelefon polis yang menjurus kepada penangkapan Dorothea. Semasa perbicaraan, pihak juri telah menunjukkan sikap belas kasihan terhadapnya kerana tidak mencadangkan hukuman bunuh tetapi hanya penjara seumur hidup tanpa parol.

Dikenali sebagai "La Quintrala", Dona Catalina de los Rios Lisperguer adalah seorang wanita cantik berambut merah namun mempunyai sikap panas baran, dahagakan wang dan seks serta membunuh. Dia sering didenda kerana menyebabkan kematian hamba yang dimilikinya dan dituduh atas 15 kesalahan membunuh. Bukan itu sahaja, dia juga dipercayai terlibat dalam hampir 100 pembunuhan yang lain. La Quintrala mewarisi kekayaan keluarganya yang mempunyai banyak aset di pusat bandar Santiago, Chile dengan membunuh bapa kandungnya sendiri apabila menghidangkan masakan ayam yang diletakkan racun.

La Quintrala bukan sahaja membunuh orang suruhannya, malah dia juga terlibat dalam pembunuhan seorang paderi dan hampir membunuh ibunya sendiri apabila sang ibu cuba menasihatinya. Oleh sebab mempunyai ramai kenalan berpangkat dan status kekayaannya, dia tidak pernah dibawa ke muka pengadilan. Malah dia diangkat sebagai wira kerana penentangannya terhadap penjajahan Sepanyol ke atas Chile ketika dia mendermakan sebahagian asetnya untuk tujuan amal. La Quintrala akhirnya menemui ajal tanpa menerima sebarang bentuk hukuman.

Rosemary dan suaminya Fred telah menculik, merogol, menyeksa dan membunuh sekurang-kurangnya 10 orang wanita. Mereka menggunakan rumah kediaman sendiri sebagai tempat jenayah. Apa yang pelik, mereka tinggal di bandar Gloucester, England di mana polis di situ sangat terkenal atas ketangkasan dan kecekapan mereka. Fred telah melakukan pembunuhan sebanyak 12 kali manakala Rosemary hanya bersubahat membunuh 10 orang sahaja setelah berkenalan dengan suaminya itu.

Tidak dapat dibayangkan bagaimana kedua-dua psiko ini berjaya bertemu, jatuh cinta, berkahwin dan memuaskan nafsu mereka untuk bersekongkol membunuh orang lain. Fred telah meyakinkan isterinya bahawa mereka perlu membunuh sekurang-kurangnya 20 orang wanita. Ketika mereka ditangkap pada tahun 1995, Fred telah menggantungkan dirinya sehingga mati dalam penjara.

Tidak seperti pembunuh bersiri wanita lain yang biasanya menggunakan racun untuk membunuh, Belle ialah seorang yang tidak berhati perut kerana suka memancung dan memotong anggota badan mangsanya. Dia akan menggoda mangsanya atas nama cinta sehingga naik ke jinjang pelamin. Belle juga pernah mengiklankan dirinya di dalam akhbar untuk mencari pasangan supaya hidup bahagia berumahtangga. Ramai yang telah datang untuk menemuinya seorang demi seorang. Setiap kali itu jugalah mereka akan menghilang.

Pada tahun 1908, setelah seramai 49 orang didapati hilang secara misteri, akhirnya seorang lelaki telah mendapat tahu bahawa kesemua mangsa yang hilang semuanya mempunyai kaitan dengan Belle. Sebelum sempat pihak berkuasa menahannya, rumah yang didiami Belle telah hangus terbakar. Mereka menemui banyak potongan tubuh badan manusia di bawah runtuhan dan juga mangsa yang dipercayai suami dan anak-anaknya.

Pihak berkuasa juga menjumpai satu mayat wanita tanpa kepala yang dipercayai merupakan Belle namun ada pihak berkata bahawa itu adalah tipu dayanya untuk melepaskan diri. Selepas kebakaran itu, tidak ada lagi sebarang berita atau maklumat mengenai Belle.

Apabila bercakap mengenai wanita kurang siuman, Mary Ann Cotton mungkin merupakan yang paling teruk antara mereka. Sebaik sahaja dia mengerti tentang apa itu insurans nyawa, maka bermulalah era kegilaannya untuk membunuh mangsa dan memungut wang pampasan yang dibayar oleh syarikat insurans. Dia telah membunuh sekurang-kurangnya 21 orang ahli keluarganya sendiri. Dia tidak menerima kesemua bayaran bagi setiap mangsanya namun mula berasa teruja dengan tabiat membunuhnya itu.

Dia gemar menggunakan racun arsenik sebagai alat membunuh. Ini disebabkan pada pertengahan tahun 1850-an, pakar perubatan agak sukar untuk menentukan punca kematian akibat keracunan arsenik melainkan beberapa uji kaji yang mendalam. Kebanyakan kes kematian hanya dianggap sebagai sakit gastrik yang kronik.

Ini membuka peluang bagi Mary untuk membunuh empat orang suami, seorang kekasih gelap dan ramai anak tirinya. Dia juga merupakan seorang pembunuh yang bijak apabila berpindah-randah dari satu tempat ke tempat yang lain bagi mengelakkan dirinya disyaki. Apabila dia ditangkap dan didakwa, ramai orang yang berasa amat berang dengannya namun keadaan reda apabila melihat cara dia dihukum bunuh. Algojo yang ditugaskan untuk menjalankan hukuman gantung dengan sengaja menggantungkan Mary dari tempat yang rendah supaya lehernya tidak patah dan membiarkan dia mati secara perlahan-lahan dan menderita.

Setelah beberapa minit menggelupur, dia akhirnya menemui ajal. Orang ramai ketika itu mula menyanyikan lagu yang dicipta khas untuknya semasa Mary masih dalam perbicaraan lagi. Lirik lagu itu berbunyi seperti ini:

Darya Saltykova adalah salah seorang pembunuh bersiri yang terlepas hukuman atas kesalahan yang dilakukannya. Bukan sekali atau dua, malah sekurang-kurangnya 138 kali! Wanita yang mewarisi kekayaan daripada mendiang suaminya semasa hanya berumur 26 tahun ini tinggal di estet milik keluarga itu bersama 2 orang anak lelaki yang masih kecil. Dia yang gemar menyeksa dan membunuh orang gaji dan hamba wanita yang dimilikinya sering terlepas walaupun dilaporkan oleh orang ramai. Ini disebabkan dia berkahwin dengan seorang kerabat diraja dan menyebabkan sesiapa yang membuat laporan terhadapnya pula diganggu atau ditakut-takutkan.

Akan tetapi, apabila terlalu ramai wanita yang hilang, Pemaisuri ketika itu iaitu Catherine II tidak mempunyai pilihan lain dan mengarahkan penyiasatan dijalankan. Disebabkan terlalu ramai bilangan mangsa yang terlibat, siasatan mengambil masa hampir enam tahun lamanya. Saltykova akhirnya ditahan dan dipenjarakan. Dia dikaitkan dengan penemuan sebanyak 138 mayat namun hanya didapati bersalah terhadap 38 mangsa sahaja.

Pada zaman itu, hukuman bunuh telah dimansuhkan di Russia dan disebabkan Saltykova merupakan salah seorang kerabat diraja, Permaisuri Catherine II terpaksa mengeluarkan satu bentuk hukuman yang unik dan baru.

Akhirnya pada tahun 1768, Saltykova telah diikat pada kerusi selama satu jam di sebuah dataran dengan papan tanda yang digantungkan pada leher bertulis “Saya penyeksa dan pembunuh”. Selepas itu, dia diarahkan agar dikurung seumur hidup di bahagian bawah tanah Biara Ivanovsky di Moscow. Biara ini memang menjadi tempat pengasingan wanita bangsawan yang menerima hukuman. Walaupun tidak dijatuhkan hukuman mati, orang ramai tetap berasa puas hati kerana biara itu dilaporkan membuat amalan Khlysts iaitu menyeksa dan memukul para banduan.

Delphine mengahwini suami ketiganya iaitu Dr. Leonard Louis Nicolas LaLaurie dan sering berasa bangga berada di dalam golongan elit. Rumah agamnya bersambung dengan pintu masuk penempatan untuk hamba-hambanya. Ramai yang telah memperkatakan tentang layanan buruk Delphine terhadap hamba yang dimilikinya sehingga ada warga prihatin yang telah membeli dan membebaskan dua orang hamba Delphine.

Suatu hari, seorang pendakwa raya telah pergi ke rumahnya untuk menyiasat dan mengingatkan tentang hak asasi hamba kepada Delphine agar tidak melanggar undang-undang. Namun, mereka tidak menjumpai sebarang bukti kekejaman yang dilakukannya.

Tidak lama selepas itu, salah seorang jirannya menyaksikan seorang gadis berkulit hitam yang jatuh mati dari tingkat 3 rumahnya akibat cubaan melarikan diri daripada disebat. Perkara itu telah disiasat dan menyebabkan 9 orang hamba telah dirampas oleh pihak berkuasa untuk dilelong. Namun demikian, ahli keluarga LaLaurie yang lain telah membeli kesemua hamba yang dibebaskan itu dan menyerahkan semula kepada Delphine.

Beberapa bulan kemudian segala kekejamannya terbongkar apabila rumahnya terlibat dalam kebakaran. Apabila pasukan bomba tiba dan meminta kunci untuk pintu masuk ke penempatan hamba-hambanya, Delphine enggan menyerahkannya. Pihak bomba tidak mempunyai pilihan melainkan memecahkan pintu. Apabila mereka berjaya memecah masuk, mereka terkejut kerana melihat ramai hamba yang dirantai di dinding, diseksa dan mempunyai kesan luka di seluruh badan. Pihak bomba telah memanggil hakim untuk melihat sendiri kejadian itu.

Hamba-hamba yang berjaya diselamatkan telah menceritakan bagaimana kekejaman yang dilakukan oleh keluarga LaLaurie terutamanya Delphine di mana salah satunya ialah paksaan memakai gelung tajam pada leher mereka agar mereka tidak dapat bergerak atau berbaring. Selain itu banyak mayat yang dijumpai di halaman kediaman pasangan itu serta di dalam telaga terbiar berhampiran. Hamba-hamba telah dibawa ke balai berdekatan untuk dipamerkan kepada orang ramai bagaimana kekejaman yang dilakukan oleh keluarga LaLaurie. Orang ramai kemudian menyerbu kediaman itu sebelum cuba meruntuhkannya. Walau bagaimanapun, keluarga LaLaurie sempat melarikan diri dan Delphine ditemui mati beberapa tahun kemudian di Perancis.

Tidak diketahui berapa ramai wanita yang menjadi mangsa seksaan permaisuri ini di istananya. Dipercayai mangsanya melebihi 600 orang. Wanita bangsawan yang kurang siuman ini mencari gadis-gadis cantik dari kampung dan berjanji memberi mereka kerja di istana dengan pendapatan tinggi. Disebabkan ingin keluar dari kemiskinan, mereka tidak banyak soal dan memenuhi sahaja permintaan permaisuri itu.

Permaisuri ini dikatakan gemar mandi dengan darah segar mangsanya kerana percaya akan sentiasa kelihatan awet muda dan cantik. Dia akan menyeksa, membunuh dan mengambil darah mangsanya bagi memenuhi keinginannya yang aneh itu. Pada kurun ke-15 di Hungary, tidak ada sebarang undang-undang yang boleh menyentuh mana-mana ahli keluarga diraja. Setiap kali keadilan ingin ditegakkan, pasti ada campur tangan dari pihak istana.

Akhirnya Elizabeth berjaya ditangkap dan tidak langsung diberi kebenaran untuk dibicarakan. Empat orang suruhan yang bersubahat dengannya disabit kesalahan membunuh lebih daripada 80 orang mangsa. Permaisuri itu akhirnya dibawa ke Istana Cachtice di mana dia ditanam hidup-hidup di dalam dinding istana itu.